text:
— उग्रनाथ झा।
बालपन में जखन कोनो विआह-दानक गप्प सुनबामे आबय तऽ एकबात केँ चर्च निजगुतिए सुनबा में आबय जे छल सिद्धान्त (परामर्श)आ सभागाछि। तखन एतेक बात बुझबा योग्य नहि होए। मुदा जेना जेना बढ़ैत गेलहुँ तऽ एहि शब्दके अर्थ आ महत्व पर जानकारी संग्रह करबाक इच्छा प्रबल होइत गेल ,जेकर निदान हेतु बुढ़ बुजूर्ग आ विद्वान लोकनि सँ जिज्ञासा प्रकट कएल फलस्वरुप एतेक ज्ञात भय सकल जे अतीत में वैवाहिक संबंधक स्थापना हेतु मिथिला में पंजीकरण आवश्यक छल जे वंशावली के आधार पर रक्त संबंध केँ फराक करैत छल । एकर अस्सल कारण छल जे वर पक्ष आ कन्यापक्ष दूनूके पितृ पक्ष आ मातृ पक्ष के पछाति के सात पिढ़ी तक कोनो संबंध नहि होमक चाहि। जे एहिमे संबंध अभरै छलैक त दोखाह(सैद्धांतिक रूपे अमान्य) मानल जाए छलैक आ परामर्श अस्वीकृत भ जाए छल । ओहि में कोनो झाप तोप नहि चलैत छल (तै कहबि छैक कानल कनिया रहियै गेल कानि छटैल बर घूरिये गेल) ई संपूर्ण वंश वृक्ष के जांच केनिहार जे रहैत छलाह ओ पंजीकार (पंजी लिखनिहार) कहबैत छलाह । जिनका अप्रभंस में पजियार कहल जाए लागल। पुर्व में आवागमन आ संचार के असुविधा रहने लोग उचित कुटमैती के टोहिएवा में बड्ड फिरीशान होएत छल , मुदा समतुल्य वा कन्या सँ उच्च वर के हेरब पहिल पसिन्न रहैत छलैक । समर्थ व्यक्ति त लाख बाधा रहलो पर बाट निकाली मोनपसिन कुटमैती ढुढि लैत छल,परंच मध्यम आ लचरल लोकनि अंततः मोनके मसोसि कऽ रहि जाएत छल। अंतरात्मा सँ बुझारैत क संबंध फरिछिया लैत छल ।
वैवाहिक संबंधक स्थापनाके ई घूरूछि के फरियेबाक दृष्टिए आई सँ सात-आठ सय बरख पहिने कर्णाट वंशीय राजा हरिसिंह देव जीके द्वारा निस्सन डेग उठाएल गेल । महाराज अपन राज्य केँ जे विशिष्ट पंजीकार लोकनि के आग्रह क राज्यक सभ वर्ण जाति के वंशावलि जुटेबाक बिड़ा उठौलन्हि । किएक त महाराज स्वयं समगोत्री आ रक्त संबंध विवाहक घोर विरोधी छलाह ओ शास्त्र विरूद्ध मानैत छलाह । ज़हन पंजीकार लोकनि संपूर्ण मिथिला के वंशावली एकत्र कय लेलनि त महाराज के आदेश पर पंजीकार सम्मेलन के आयोजन हेतु सौराठक गाछी स्थल चयन कयल गेल जाहि सँ आगंतुक हेतु अफरात जगह आ गाछक छाहरि भेंट सकय । जगह जगह ढोलहो परल जे जिनकर संतान विवाह योग्य हो ओ एतय आबि आ परामर्श करि वंशावली फरिया क विवाह करि ।एहि सं समस्त जनता जनार्दन के आफियत होमय लागल आ सम्पूर्ण मिथिला क्षेत्र में ई प्रथा एतेक लोक प्रिय भेल जे विद्यार्जन के पश्चात जे शिष्य गृहास्थाश्रम दिश उन्मुख होथि ओ गुरुदेव संग सौराठ सभा के बैसार में अवश्य उपस्थित होथि । हुनक अभिभावक के उपस्थित में गुरुदेवक सुझबूक्ष आ पंजिकार के वंशावली, कुल , मूल निर्णयस’ योग्य अर्द्धांगिनी के चयनोपरान्त दाम्पत्य सुत्र में बन्हाईथि । सैकड़ों बरख धरि ई पवित्र परंपरा चलल। मुदा समय चक्र ककरहुं नै छोड़लक तऽ एहि पवित्र परंपरा के कतेक दिन बकसैत । धिरे धिरे एकर माप दण्ड घटैत गेल फलस्वरूप व्यक्तिके महत्वाकांक्षा देखैत कुल मुल के अंतरक बीच भेद हटएबा लेल “फरक” शब्द के जन्म पड़ल। कहल जाएत छै जे जखन उच्च कुल , मुल के व्यक्ति केँ परामर्श दब कुल मूल सं होएत छलै तो एही अंतर के पाटबाक उद्देश्य अर्थ दण्ड लगै छलै ,यानि किछु द्रव्य निर्धारित हुए लागल , भूरही पाई , एक नया, दूं नया सवा रूपया ईत्यादी । जे फरक के नाम स जानल जैत छल । फरकक बात एते तक आबि जाई जे फरक के फरिछहट नहि होएबा सभ किछु निष्पादन के उपरान्तो संबंध विच्छेद भऽ जाए । जे सभा के गरिमा खराब करय लागल।एतबहि नहिं समाज के किछु विकृत मानसिकता सभ सभागाछि के मठाधिश बनी समुचित जानकारी के बढ़ा चढ़ा , प्रपंचक’ ताना बाणा बूनि कऽ योग्य बड़ के अयोग्य कनिया, योग्य कनिया केँ अयोग्य वर सँ सम्बन्ध जोड़बाबय लगलाह। फलस्वरूप समाज में सभा के प्रति विश्वसनीयता कम होमय लागल । किएक त सभा में अभिभावक के निर्णय नगण्य रहैत छल । ओतय कुल शिल पर निर्णय पंजीकार पर त योग्यता आ सम्पन्नता गुरु आ समाजक व्यक्ति पर ।फलस्वरुप धिरे धिरे सर्व आश्रम के स्थानापन्न मात्र मैथिल ब्राह्मण आ मैथिल कायस्थ सब किछु दिन एहि परंपरा के जीवंत रखबाक प्रयास कएलन्हि परंच एहि तरहक छल छद्म वैवाहिक परंपरा के साक्षी सभागाछि सौराठ त जीबै अछि, परंतु मरल त ओकर ऐतिहासिक सम्पन्नता आ विश्वसनीयता।
वर्तमान में किछु मैथिल अपन गरिमामय ऐतिहासिक धरोहर के पुनर्जीवित करबा के उद्देश्य सँ सभा के प्रतिकात्मक आयोजन क रहला अछि जाहि मे विस्तार देखबा में आयल अछि । परन्तु संपूर्ण मिथिला एकिकृत भ पाओत से जानकीक आशिषे सँ।
आश्चर्य अछि जे मिथिला दुनिया के गणतंत्र आ वैवाहिक , पंजीकरण के बाट देखेलक ओ आई अपने में भुतियायल छै । निश्चय मिथिला शकचुन्ना भेल, मैथिले सँ कतियायल छै ।
(संपूर्ण लेख श्रूतिस्मृति पर आधारित छैक विद्वत जन सं संशोधन अपेक्षित )


c: text/html

text:
जनकपुरधाम । मिथिला मैथिली लेल सक्रिय सवयंसेवी संस्था ‘मैथिली साहित्यकार सभा’ जनचेतना अभियान नेपालक सहयोगमे फगुआजके अवसर पर साहित्यिक कार्यक्रम शुक्रदिन आयोजना कएलक ।
उल्लेखित दूनु संस्थाद्वारा संयुक्तरुपसँ कएलगेल कार्यक्रमक नाम ‘फगुआक रङ्गःकविसभक सङ्ग’ राखल गेल छल ।
मिथिला नगरि जनकपुरधामक जनकचौक पर कार्यक्रम कएलगेल ।शुक्रदिन बेरियामे भेल कर्यक्रम आने साल जकाँ अहुबेर निरन्तरता देलगेल छै इृ एकटा सुखद पक्ष छै । कार्यक्रम अहूबेर कविता,जोगीरा आ होरी गायनक सङ्ग सम्पन्न भेल ।जाहिमे विजयदत्त मणि, मनोज सिंह प्रेमेश, देवेश्वरलाल मुन्ना, राजेन्द्र ललन, राजाराम सिंह राठौर, देवीकान्त मिश्र ’मूसन’, अजय कुमार झा, लवकुमार ठाकुर, नागेश्वर मण्डल, शिवन यादव ’दयालु’, सपना कर्ण, आभास कर्ण सहितक कविसभ सान्दिर्भक कविता वाचनसँ श्रोतासभके झुमौलैथ ।
कार्यक्रमके बीचबीचमे सभाके सभापाल प्रेम विदेह जोगीरा आ होरी गायनसँ वातावरणके आओर जगजियार कएने छलथि । मैथिली साहित्यकार सभाके सभापाल प्रेम विदेह ललनक सभापतित्वमे एवं विद्यापति पुरस्कार कोषके अध्यक्ष रामचन्द्र यादवक प्रमुखआतिथ्यमे कार्यक्रम सम्पन्न भेल ।
कार्यक्रममे आगतसभकेँ स्वागत जनचेतना अभियानक अध्यक्ष सुनिल यादव कएलाह । तहिना सभाक कार्यपालक अरविन्दकुमार यादव कार्यक्रम सञ्चालन कएलाह ।

robotstxt: allowed

filter: keep


text:
दहेज मुक्त मिथिला के पैघ सदस्य के प्रणाम, छोट के आशीष…
ई बेरि के टाॅपिक अछि ….#आधुनिक_मिथिला_मे_नारी_के_योगदान
अहाँ सब से आग्रह अछि,जेँ अहाँ सब लिखूँ।
पिछला बेरि के टाॅपिक –“अहाँ बिन” पर लिखनिहार सब रचनाकार ई बेरि विजेता छी,अहाँ सब से आग्रह अछि जेँ अहाँ सब अप्पन अप्पन फोटो,हमर ई पोस्ट मे दियो…
आधुनिक मिथिला मे नारी के बहुत रास योगदान अछि। पहिने रहे कि नारी के काज भनसा तक ही छै,मुदा आधुनिक मिथिला के नारी पुरूष के कदम मे कदम मिला के चलि रहल छथि।सब क्षेत्र मे नारी काज करि रहल छथि।
सब क्षेत्र मे सफलता मिल रहल अछि। पुरूष से कनियो नै कम,जेँ काज के ठेनि लेत छी,आय के हम सब आधुनिक नारी,ओकरा अवश्य पूरा करेत छी।
आधुनिक मिथिला मे आब बहुत किछ उपलब्ध भौ गेल अछि,ई लेल आधुनिक नारी के कुनू भी क्षेत्र मे आगा बढ़ि रहल अछि। ई मे इन्टरनेट के भी बहुत पैघ योगदान अछि। इन्टरनेट के माध्यम से हम सब आधुनिक महिला के घर बैसल सब किछ के जानकारी उपलब्ध भौ जाएँत अछि।
ऐखनो धरि किछ लोग के मानसिकता बदलबाक अछि,हुनक मानना अछि,जेँ नारी के काज भनसा तक ही अछि।ओ पैघ काज नहि करि सकेत अछि।दहेज के माँग करेत अछि।जेँ कनिया अप्पन माय- बाप,घर- आँगन छोड़ि के अहाँक घर मे तन- मन आ धन अर्पित करत,तखनो दहेजक माँग,ई उचित नहि।हम सब मिलकरि प्रण ली,की कहनो भी दहेज के माँग नहि करि।
🙏🙏🙏🙏🙏🙏
भावना मिश्रा
नई- दिल्ली।
।


text:
नामांकन पत्रक जांच 11 फरवरी केँ कायल जायत। नाम वापसी 12 फरवरीक शाम 4 बजे धरी भ' सकत। ओहि दिन सांझ पांच बजे धरी वैध उम्मीदवार सभक नाम जारी क' देल जायत। चुनाव प्रक्रियाक देखरेख लेल विश्वविद्यालय मॉनीटरिंग कमेटी केर गठन कायल गेल अछि। सीसीडीसी डॉ मुनेश्वर यादव केँ समन्वयक बनाओल गेल अछि।
कमेटी मे डीएसडब्ल्यू डॉ भोला चौरसिया, कुलानुशासक डॉ अजय नाथ झा, पीजी रसायन विभाग के डॉ रतन कुमार चौधरी, विकास अधिकारी डॉ केके साहु शामिल छथि। कैल्हि बुध दिन कुलपति प्रो. सुरेंद्र कुमार सिंह अंगीभूत कालेज सभक प्रधानाचार्यक बैठक मे चुनाव ल'केँ दिशा-निर्देश देलनि। कुलपति चुनाव संपन्न करेबाक लेल विश्वविद्यालय स्तर पर ग्रीवांस सेल गठित केलनि। अध्यक्ष छात्र कल्याण डॉ भोला चौरसिया केँ एहि सेलक चेयरमैन नामित कायल गेल अछि।
सेल मे वाणिज्य संकाय अध्यक्ष डॉ अजीत कुमार सिंह, कुलसचिव मुस्तफा कमाल अंसारी, कुलानुशासक डॉ अजय नाथ झा, विधि पदाधिकारी चंद्रजीत राय एवं प्रधानाचार्य डॉ मुश्ताक अहमद केँ सदस्यक रूप मे शामिल कायल गेल अछि। नामांकन पर्चा दाखिल करय बला जाहि सदस्य सभकेँ स्टेट्यूट केर बाबत जानकारी वा शिकायत होयत ओ एहि सेल मे आवेदन देता। सेलक स्तर सँ समस्याक निवारण कायल जायत। एहि तरहे कॉलेज स्तर पर सेहो प्रधानाचार्य केँ ग्रीवांस सेल गठित करबाक निर्देश देल गेल अछि। कॉलेज स्तर पर गठित होमै बला सेल मे प्रधानाचार्य चेयरपर्सन हेता। संगहि कॉलेजक दू शिक्षक सेल मे बतौर सदस्य शामिल हेता।


text:
आभा झा।
मिथिला में पान के महत्व
मीठगर भाषा पान,मखान,यैह अछि मिथिला के पहचान।मिथिला में पान के उपयोग के वर्णन सदियों पुरान अछि।फूल-पान अर्पित करब,पान-प्रसाद वा पान सुपारीक आदान-प्रदान करब मिथिलाक सांस्कृतिक ओ सामाजिक जीवनक एकटा महत्वपूर्ण अंग थिक।देवता-पितरक अराधना होयब,वा भोज-भात होयब वा कोनो सामान्य अतिथि-अभ्यागतक आगमन होयब प्रत्येक अवसर पर पानक उपयोग अनिवार्य रहैत अछि।जहिना देवताक पूजा में ‘गन्ध-पुष्प,धूप-दीप ताम्बूल नान विधि नैवेद्यानि ‘अर्पित करबा में पान आवश्यक रहैत अछि।तहिना अतिथि-अभ्यागतक वा प्रिय-व्यक्तिक आगमन भेला पर सेहो हुनकर स्वागत में पान अर्पित करब आवश्यक शिष्टाचार मानल जाइत अछि।प्रत्येक सांस्कृतिक वा सामाजिक अवसर पर जाहि ठाम दस लोक जमा होइत छैथ हुनका लोकनि के स्वागतार्थ पान-सुपारी जँ नहि अर्पित कयल जाइत तँ ओ लोकनि अपना के अपमानित मानि सकैत छथि।भोजनक प्रबंध नहियो रहैन,केवल पान-सुपारी दऽ देला सँ ओ लोकनि अपना आप के सम्मानित बुझैत छथि।मुड़न-उपनयन विवाहादि अवसर पर चुमाओन करबा काल चुमाओनक डाला पर दहीक छांछ ओ दूवि धानक संग संग पानक पात राखल रहब आवश्यक रहैत अछि।भ्रातृ द्वितीया आर मधुश्रावणी में सेहो पान के पात शुभ मानल गेल अछि।मरणाशौच काल में पान खायब जे वर्जित मानल गेल अछि तकर कारण यैह छै जे ओहि अशुभ अवधि में पान सदृश शुभ वस्तु के उपयोग करब असंगत रहैत अछि।
पान खायब आर खोआयब आनंद-उल्लास वा रसिकताक सेहो द्योतक अछि।आनंदक अवसर पर मित्र लोकनि के पान खयबाक आग्रह करैत छथि,वा लोक सेहो उल्लासक क्षण में अपन शुभेच्छु व्यक्ति के पान अर्पित कऽ रसक काव्य में रसिके नायक ओ नायिका द्वारा पानक उपयोग अनेकों चमत्कारपूर्ण वर्णत प्राप्त होइत अछि।महाकवि विद्यापतिक गीत में जाहि ठाम ई उद्गार भेटैत अछि जे “बानरक मुँह की शोभय पान “ताहि ठाम यैह भाव अछि जे जेना बानर सदृश अछि तहिना अरसिक गमारक हृदय में रसविद्ध नायिकाक प्रति अनुराग पल्लवित-पुष्पित नहिं भ सकैत अछि।
सामान्य उपयोग में साधारणतः त्रिकोणाकार खिल्लीक उपयोग होइत अछि,मुदा देवार्चना में कनैलक फूलक सदश खिल्लीक तथा विवाह काल में बरियातीक हेतु अर्द्धवृताकार खिल्ली प्रदान कैल जाइत अछि ताहि में डंटी नहिं तोड़ल जाइत अछि आर प्रत्येक अवसर पर खिल्लीक लगयबा काल पानक डंटी ओ टड़नी तोड़ि देब आवश्यक मानल जाइत अछि।चांदी या पितर या फूल के बनल डिब्बा खिल्लीक बनायल पान के संग सुपारी,इलायची परसै लेल राखल जाइत अछि जकरा पनबट्टी कहल जाइत अछि।
पान में वाष्पशील तेल के अतिरिक्त अमीनो अम्ल,कार्बोहाइड्रेट आर किछ विटामिन प्रचुर मात्रा में होइत अछि।हितोपदेश के अनुसार पान के औषधीय गुण अछि बलगम हटेनाइ,मुख शुद्धि,अपच,श्वास संबंधी बीमारी के निदान।पानक पात में विटामिन ए प्रचुर मात्रा में होइत अछि।आयुर्वेदिक चिकित्सा में विभिन्न रोग में पानक रस के प्रयोग होइत अछि।
मध्यप्रदेश स्थित विभिन्न राजा बाड़ में मैथिल पंडित लोकनिक प्रवेश छल आ तैं ओहि ठाम सँ साँची क्षेत्रक विन्यस्त पान मिथिला में आयातित भेल होयत सेहो सम्भावित अछि।मिथिला बहुतो दिन मगधक अधीन छल तथा एखनो ई जाहि बिहार राज्यक अधीन अछि तकर राजधानी मगध में पटना नगर में वर्तमान अछि।तैं मगधक संग वाणिज्य-व्यवसाय चलैत रहय आ ओहिठाम खाद्य ओ पेय पदार्थ मिथिला में आयातित होयब स्वाभाविक अछि।वाराणसी में सेहो मिथिला निवासी लोकनिक आवागमन होइत रहल ओहिठामक विन्यस्त पान यदि मिथिला आयातित भेल अछि तँ स्वाभाविक थिक।माछ,पान आर मखान- तीनू मिथिला के संस्कृति में सदियों सं प्रयुक्त होइत अछि आर अपन महत्ता बनेने अछि।
आभा झा
गाजियाबाद


text: देशमे कोरोना संक्रमितक संख्या 35.46 लाख भ’ गेल अछि। चारि दिन स’ 75 हजार स’ बेसी केस आबि रहल अछि. देशमे पहिल बेर एक दिनमे साढे़ 10 लाख स’ बेसी टेस्ट कयल गेल। एहि केर संग एखन धरि कुल 4.14 करोड़ टेस्ट कयल जा चुकल अछि। बीतल 24 घंटामे रिकॉर्ड 78 हजार 479 कोरोना रिपोर्ट पॉजिटिव आयल। 64 हजार 982 संक्रमित ठीक भ’ गेल, जखनकि 943 केर मृत्यु भ’ गेल। नव केस आ ठीक होमय वला मरीजक संख्यामे बेसी अंतर नहि होयबाक कारणे एक्टिव केस मंद गति स’ बढ़ि रहल अछि। बीतल 15 दिनमे देखब त’ कुल 10 लाख 14 हजार केस आएल अछि, लगभग 9 लाख 4 हजार 964 रोगी ठीक भेल आ 14 हजार 525 लोकनिक मृत्यु भ’ गेल। एहि स’ एक्टिव केसमे मात्र 95 हजारक बढ़ोतरी भेल। इ आंकड़ा covid19india.org केर मोताबिक अछि। देशमे आब प्रति 10 लाखक आबादीमे 29 हजार 234 लोकक कोरोना टेस्ट भ’ रहल अछि। एहिमे 2516 गोटे संक्रमित भेटि रहल अछि.


text:
पटना | भारत निर्वाचन आयोग कहलक अछि जे बिहार विधानसभा चुनावक तारीखक घोषणा सही समय पर कयल जायत. आयोग बिहार चुनावक समय 65 सीट पर सेहो उपचुनाव करयबाक तैयारी अछि. चुनाव आयोगक मोताबिक, बिहार विधानसभा चुनावके 29 नवंबर, 2020 स’ पहिने पूरा करबाक अछि।
ओहि समयक आसपास विभिन्न राज्यक 64 विधानसभा आ एगो लोकसभा सीट पर उपचुनाव कराओल जायत। बता दी जे वर्तमान बिहार विधानसभाक कार्यकाल 29 नवंबरके समाप्त भ’ रहल अछि। बिहारमे एहि साल अक्टूबर-नवंबरक मासमे विधानसभा चुनाव होमयवला अछि। एकरा लेल राजनीतिक दल सभ अपन तैयारी सेहो आरम्भ क’ देलक अछि। आयोग सेहो कोरोना कालमे चुनाव आ उपचुनाव करयबाक ल’ हालमे गाइडलाइंस जारी कयने छल। तखने इ तय भ’ गेल छल जे कोरोना आ बाढ़िग्रस्त बिहारमे तय समय पर चुनाव होयत। यद्यपि विपक्षी दल सभ संग एनडीएमे शामिल एलजेपी बिहारमे चुनाव टालबाक मांग कयने छल।
एहि स’ पहिने 21 अगस्तके चुनाव आयोग कोरोना कालमे देशमे चुनाव करयबाक ल’ गाइडलाइंस जारी कयने छल। एहिमे कहल गेल छल जे उमेदवारके नामांकन पत्र, शपथ पत्र आ नामांकनके ल’ सिक्युरिटी मनी ऑनलाइने जमा करय पड़त। चुनाव काजके ल’ सभ व्यक्ति मास्क लगाओत। चुनाव स’ जुड़ल हॉल, रूम वा परिसरमे प्रवेशक काल थर्मल स्कैनिंग कयल जायत। ओतय सेनिटाइजर, साबुन आ पानिक व्यवस्था कयल जायत। सभके सोशल डिस्टेंसिंगक पालन करय पड़त. घर-घर जा क’ पांच टा लोकके संपर्कक अनुमति देल जायत।
बिहारक दल स’ इलेक्शन कमीशन विधानसभा चुनाव करयबाक ल’ सलाह मंगने छल। विपक्षी दल आरजेडी समेत एलजेपी सेहो चुनाव टालबाक बात कहने छल। आरजेडी कहने छल जे राज्यमे कोरोनाक मामिला लगातार बढ़ि रहल अछि आ विशेषज्ञ लोकनि शंका जतओलनि अछि जे चुनाव काल धरि एहिमे बहुत बढ़ोत्तरी दर्ज होयत। दोसर दिस राज्यक एगो भाग बाढ़िमे डूमल अछि। एहनमे अक्टूबर-नवंबरमे चुनाव करायब सही नहि होयत.


text:
आब ‘सेफ जोन’ नहि रहल नेपाल आ बिहार
दूनू देशक पुलिस मे भ रहल बेहतर तालमेल
पटना : भारत आ नेपालक बीच एक्सचेंज आफर अपराधी लेल मुश्किल क देलक अछि। कईटा अपराधी एहि एक्सचेंज आॅफर क तहत गिरफ्तार भ चुकल अछि। कहियो सेफ जोन मे अपराध क आराम करनिहार अपराधी आब भागल-भागल फिर रहल अछि। भटकल क गिरफ्तारी क बाद आब इ साबित भ गेल अछि जे भारतीय अपराधी लेल नेपाल आब सेफ जोन नहि रहल। ज्ञात हुए जे दूनू देश क बीच प्रत्यर्पण संधि नहि अछि, जेकर फायदा अपराधी एखन धरि उठबैत रहल अछि। मुदा आब दूनू देशक पुलिस बेहतर तालमेल क एक स एक अपराधी कए पकडि एक दोसर कए सुपुर्द क रहल अछि। एहि मे यासिन भटकल सन आतंकवादी सेहो शामिल अछि। यासिन भटकल क गिरफ्तारी मे महत्वपूर्ण भूमिकानिभेनिहार मोतिहारी क एसपी विनय कुमार कहैत छथि जे प्रत्यर्पण संधि नहि रहबा स तकनीकी दिक्कत त अछि मुदा बेहतर तालमेल स इ संभव भ रहल अछि। पिछला करीब 9 स 10 मास मे कई सौ अपराधी दूनू देश एक दोसर कए देलक अछि। इ अपराधी सब नहि केवल खूंखार छल, बल्कि ओ अपराधी सेहो पकड़ल जा रहल अछि जे छोट-मोट अपराध क नेपाल भागि जाइत छल। मोतिहारी क एसपी क कहब अछि जे एखन धरि केवल पूर्वी चम्पारण क 80 प्रतिशत भागल अपराधी नेपाल स गिरफ्तार कैल जा चुकल अछि। भारत आ नेपाल दूनू ठामक पुलिस अपराधी क पाछु लागल अछि। पहिने एहन स्थिति नहि छल। भारतीय पुलिस क नेपाल पुलिस क संग कोनो तालमेल नहि छल आ प्रत्यर्पण संधि नहि भेला स अपराधी अपराध केलाक बाद बेखौफ भ कए एक दोसर क देश मे शरण लैत छल, जेकर सीधा असर ओहि ठाम जनता पर पड़ैत छल। बॉर्डर क इलाका मे खौफ मे जीयब आम लोक क मजबूरी छल मुदा नव हालात स आम जनता सेहो खुश अछि। बहरहाल स्थानीय स्तर पर भ रहल एहि बेहतर तालमेल स न केवल अपराधी पकड़ल जा रहल अछि बल्कि दूनू देशक जनता क बीच एकटा नव विश्वास पैदा भ रहल अछि जे पिछला किछु साल मे टूटक कगार पर छल। आइ नेपाल पुलिस क पूरा सहयोग भेट रहल अछि। ज्ञात हुए जे इंडियन मुजाहिद्दीन क आॅपरेशनल हेड यासिन भटकल पिछला दू साल स आराम स नेपाल क पोखरा मे रहि रहल छल, मुदा अचानक एक दिन नेपाल पुलिस क सहयोग स बिहार पुलिस ओकरा धर दबोचलक। इ अपराधी क ऐक्सचेंज क सबस पैघ आफर छल। यासिन भटकल कए गिरफ्तार करब कोनो आसान काज नहि छल। बार्डर स कई सौ किलोमीटर दूर ओ अपन सुरक्षा घेरा मे रहि रहल छल। सबस पहिने ओकरा एकटा मस्जिद मे नवाज पढ़ैत मुखबिर देखलक, जेकर निशानदेही पर एक पैघ आपरेशन कए अंजाम देल गेल। इ संभव भ पाओल नेपाल पुलिस क मदद स। दोसर दिस यासिन भटकल क गिरफ्तारी क एवज मे बिहार पुलिस कम स कम पांच नामी खूंखार अपराधी कए नेपाल कए सौंप देलक अछि, जेकरा कई साल स नेपाल पुलिस ताकि रहल छल। हांलाकि इ अलग बात अछि जे प्रत्यर्पण संधि नहि भेला स एहन गिरफ्तारी क जगह कए तकनीकी तौर पर बॉर्डर बताओल जाइत अछि। ताजा शिकार मे फौजी सिंह, सुनील जयसवाल, बबलू दुबे आदि गिरफ्तार भ चुकल अछि।
इ-समाद, इपेपर, दरभंगा, बिहार, मिथिला, मिथिला समाचार, मिथिला समाद, मैथिली समाचार, bhagalpur, bihar news, darbhanga, Hawai seva, latest bihar news, latest maithili news, latest mithila news, maithili news, maithili newspaper, mithila news, patna, saharsa


text:
पटना : पटनाके गांधी मैदानमे बृहस्पतिदिनसँ शुरू होमय बला दू-दिवसीय बिहार दिवसक तैयारी अंतिम दौरमे चलि रहल अछि। एहिबेरक आयोजनकेँ खास गप ई अछि जे उपराष्ट्रपति वेंकैया नायडू केर हाथे एकर शुभारंभ होयत ओतहि समापन समारोहमे राज्यपाल सत्यपाल मलिक भाग लेताह।
भेटल जानकारीके हिसाबसँ 22 मार्चकेँ दुपहर 2:30 बजे उपराष्ट्रपति पटना पहुँचताह जेतहिसँ सीधा गांधी मैदान पहुँताह। करीब 3 बजे गांधी मैदानमे बिहार दिवस कार्यक्रम केर श्री नायडू शुभारंभ करथिन्ह जाहिमे मुख्यमंत्री नीतीश कुमार संगहि बहुतरास गणमान्य व्यक्तित्वक उपस्थिति रहबाक गप कहल गेल अछि। उपराष्ट्रपति कार्यक्रमके शुभारंभ पश्चात ओहिदिन साढ़े 5 बजे साँझमे दिल्ली लेल विदा भए जेताह।
विदित हो जे गांधी मैदानमे आयोजनक तैयारी खूब जोरशोरसँ कएल जा रहल अछि। हरेक साल 22 मार्चकेँ दिन बिहार दिवस मनाओल जाएत अछि, 22 मार्च बिहार राज्यके स्थापना दिवस थिक।


text:
दिल्ली के हंसराज कॉलेज मे रवि दिन 25 जनवरी के अखिल भारतीय मिथिला नवनिर्माण मंचक उद्घाटन समारोह होबय वाला अछि. एहि समारोह मे 'मिथि्लाक समग्र विकास : चुनौती आओर संभावना' विषय पर चर्चा...विचार विमर्श कएल जाएत. समारोह के अध्यक्षता करताह डॉ सतीश चन्द्र झा जी. सतीशजी प्रधानमंत्री के आर्थिक सलाहकार आओर बिहारक विकास लेल बनल योजना आयोग विशेष कार्यदल के अध्यक्ष सेहो छथिन्ह. समारोह कॉलेज के सेमिनार हॉल मे डेढ़ बजे दिन मे शुरू होएत. एहि समारोह मे मिथिलाक पैघ-पैघ लोक सेहो रहताह... जेहि मे इतिहासकार आओर शिक्षाविद् प्रो डी एन झा... पूर्व सांसद डॉ गौरीशंकर राजहंस... मधुबनी के सांसद आओर केन्द्रीय गृह राज्यमंत्री शकील अहमद... राज्यसभा सांसद प्रभात झा... दैनिक जागरण अखबार के मुख्य महाप्रबंधक निशिकांत ठाकुर... लेखिका मृदुला सिन्हा... पूर्व पुलिस अधिकारी आमोद कंठ... मौथिली भोजपुरी अकादमी के उपाध्यक्ष डॉ अनिल मिश्र... एनडीटीवी के वरिष्ठ पत्रकार रवीश कुमार... दिल्ली के विधायक महाबल मिश्र आओर विधायक अनिल झा शामिल छथिन्ह. समारोह के बारे मे कोनो तरहक जानकारी के जरूरत होए त अहां लोकनि अखिल भारतीय मिथिला नवनिर्माण मंच के अध्यक्ष डॉ रणजीत कुमार मिश्र सं सम्पर्क कs सकैत छी... हुनकर नंबर छनि- 098915-98277 आओर 099688-73110
समारोह भs रहल अछि नीक बात अछि. मुदा एकटा बात देखबा मे आबि रहल अछि जे जहिआ सं मैथिली संविधान के आठवीं अनुसूची मे शामिल भेल अछि आओर मैथिली- भोजपुरी अकादमी बनल अछि... मैथिल सभ एकजुट होए के जगह बंटल जा रहल छथि. एहि बीच कइटा गुट बनि गेल अछि. कोनो गुट दिल्ली मे बैसार करय छथिन्ह त कोनो चेन्नई मे... त कोनो मधुबनी मे. सभ एकजुट होए के जगह अपन -अपन... अलग- अलग रास्ता अपनैने छथिन्ह. एकटा अलग पार्टी सेहो बनि गेल... लोक सभ कन्फ्यूज भs रहल छथिन्ह. कइटा लोक त एहन छथि जिनका मैथिली सं कोनो लेना देना नहिं रहलन्हि. मुदा मंच बनल...पद मिललन्हि त कुर्सी पकड़ि लेलाह. ई सभ जे होय एहि मंच सं नीक के उम्मीद करबाक चाही... ई उम्मीद करबाक चाही जे एहि मंच सं सही मायने मे मिथिलाक विकासक काज होएत. अहां सभ एहि समारोह मे पहुंचु... मुदा एकटा बातक ध्यान राखब जे अगिला दिन गणतंत्र दिवस के परेड अछि दिल्ली मे एहि लेल कनि सवेरे निकलब आओर अपन गाड़ी सं अएला पर सभ कागज पत्तर राखि के चलब जेही सं कोनो दिक्कत नहिं होए.


text:
प्राप्त खबैर केर मुताबिक सौरबाजारक खजूरी निवासी संजय पंडित अप्पन बेटी रूपम केँ बिआह पछिला बरख 24 फरवरी के सिमरी निवासी रामजी पंडित केँ पुत्र सिंटू पंडित सँ केना छलथि। संजय पंडित अप्पन क्षमता केर मुताबिक उपहार स्वरूप दान दहेज सेहो देना छलथि मुदा बिआहक बादे सँ रूपम क' सासुरक लोग सभ प्रताड़ित करैत छलनि। हुनका संग माएर पीट सेहो कायल जे रहल छल आओर दहेजक रूप मे मोटरसाइकिल आ एलसीडी टीवी केँ मांग करबाक बात मृतका के पिता कहने छथि।
मृतका के पिता कहलनि कि मोटरसाइकिल आ एलसीडी टीवी नहि देबा पर हुनकर बेटी क' नहि रखबाक सेहो घमकी देल जायत छल। एहि सभ बातक सुचना हुनका हुनकर बेटी मरए सँ पहिने मोबाइल पर देना छलैन्ह आओर इयो बताओल गेल छल की आरोपी पति केँ कोनो दोसर लड़की संग अवैध संबंध अछि। एहि बात ल'केँ शनि दिन हुनकर बेटिक हत्या क' देल गेल। एहि मामला मे पति सिंटू पंडित, डोमी पंडित, प्रमोद पंडित, विजय पंडित, रामजी पंडित सहित सात लोग पर प्राथमिकी दर्ज कराओल गेल अछि।
एहि संदर्भ मे थानाध्यक्ष रणवीर कुमार कहलनि कि विवाहिता केँ पिताक सूचना पर सिमरी गाम सँ विवाहिता केँ शव एक कमरा सँ बरामद कायल गेल अछि। शव केँ पंचनामा करी पोस्टमार्टम लेल सहरसा भेज देल गेल आओर विवाहिता केँ पिताक देल आवेदन पर प्राथमिकी दर्ज क' लेल गेल अछि। जखनकि घटना केँ बाद सँ सभ आरोपी फरार अछि। सभक गिरफ्तारी लेल छापामारी कायल जे रहल अछि।


text:
दरभंगा[अनुपम झा]काइल तारीख 18.6.2018 क ललित नारायण मिथिला विश्वविद्यालय(LNMU) दरभंगा केर कुलपति महोदयाक मिथिला स्टूडेंट यूनियनक(MSU)केर महिलाविंगक पूर्व जिलाध्यक्ष दरभंगा व बिहार प्रदेशक कार्यकारिणी केर सदस्य सोनाली कश्यप व वर्तमान महिलाविंगक बिहार प्रदेश कार्यकारिणी केर सदस्य कुमारी नीतू के द्वारा एही विश्वविद्यालय के अंतर्गत आबैय बला सब कॉलेज में छात्रा के लेल Menstrual Hygiene मुहिमक तहत उपलब्ध करा क मुफ्त वितरण करबाक संदर्भ में एगो लिखित आवेदन देलैथ।
(LNMU)केर कुलपति द्वारा एहीके उत्कृष्ट कदम बताओल गेल ओर आश्वाशन देल गेल जे कि यथाशीघ् इही पर पहल क एही स संबंधित विभाग में संपर्क क एहीके व्यवस्था सुनिश्चित कैल जैत।
एही स पहिले सेहो मिथिला स्टुडेंट यूनियनक (MSU) संगठन के महिलाविंगक मधुबनी जिलाक अध्यक्ष सपना झा द्वारा सेहो J.M.D.P.L महिला कॉलेजक प्रध्यानापक के सेहो एही कॉलेज में छात्रा के लेल
सेनिटरी पैड उपलब्ध करा क मुफ्त वितरण करबाक माँग केर संबंध में लिखित आवेदन देल गेल छल।


text:
२.१५.केदार कानन- हमर शरदू भैया
केदार कानन
हमर शरदू भैया
के लिखताह अहाँ पर शरदू भैया? सबहक तँ थौआ उठौने छियै अहाँ। बिढ़नीक खोता आ सांपक बिल मे जानि-बूझि केँ के हाथ देतै। सभक भीतर डर... साहित्य मे जे सभ अपन कल्ला अलगौने छथि, बड़का-बड़का मठ पर सँ जे डाकनि दऽ रहल छथि आइ, अहाँ ओकर आदि अन्त केँ जनैत छी। सबहक बारे मे खुल्लम-खुल्ला लिखने छी, जतऽ बजबाक अवसरि भेटल, ततय ठांहि-पठांहि कहने छी।
तेँ के लिखताह अहाँ पर। अपने पयर पर कुड़हरि चलौने छी। हम की कहब आ की लिखब?
ओ कहैत छथि, राम-राम! की शरदू-फरदू पर लिखब अहाँ? कोनो दोसर काज नहि अछि अहाँ केँ?
नहि भाइ, एखन कोनो दोसर काज नहि अछि हमरा। शरदू भैया पर जँ नहि लिखब, तँ आत्मा धिक्कारैत रहत हमरा। तेँ हुनका पर लिखब हमरा लेल आवश्यक अछि।
आइये भोरमे अपन मित्र आ व्यंग्यकार वैद्यनाथ विमल जी सँ गप होइत छल। हम कहलियनि जे शरदू भाइ पर लिखलह? ओ कहलनि जे ओ हमर ततेक आत्मीय स्वजन छथि जे हमरा सँ लिखले नहि हैत। कतऽ सँ शुरू करब, कतय खतम करब। एक तरहेँ बात ओ ठीके कहैत छथि।
मोन पड़ैत अछि जे १९८०-८१ क आसपास हुनका सँ परिचय भेल छल। जखन पटना मे पढ़ैत रही। कहियो काल ओ अभरथि। ओना सघन-सामीप्य तँ बहुत बाद मे भेल। आ जखन भेल तँ हुनक सूचीभेद्य अन्हार मे डूबल सीढ़ी पर सँ होइत जखन ऊपर जाइ तँ शेखर प्रकाशन सँ पहिने सिलाइ मशीनक घर्र-घर्र मे गोंतल दू-तीन टा मानुष केँ देखी। ओ सभ अपन मूड़ी निहुरौने सिलाइ-फराइक काज मे लागल रहै छल। ठीक तकर बाद बला कोठली मे शेखर प्रकाशनक बोर्ड।
अन्हार मे डूबल ओहि सतरह टा सीढ़ीकेँ पार करैत ऊपर मे इजोते-इजोत सँ अहाँक भेँट होइत। ज्ञान आ विद्या-वैभवक इजोत। चारूकात किताबक रैक आ बीच मे कुरसी पर उज्जर दाढ़ी-मोंछ मे बैसल शरदू भाइ। आउ, आउ- कहि स्वागत करैत। आत्मीयता मे बोरल शब्द, मिठास भरल। बिस्कुट-चाह मंगबैत छी। चटकी सँ उठि ओहि कोठली सँ लागल दोसर कोठलीक रेलिंग पर सँ बिस्कुट-चाहक आर्डर।
एकटा दुब्बर-पातर सनक छौंड़ा चाह आ बिस्कुट लेने हाजिर। पहिने, बहुत पहिने शीशाक गिलास मे चाह अनैत छल बाद मे कागत बला कप मे आबऽ लागल।
जहिना-जहिना साँझ गहराइ, लेखक लोकनिक (जिनक संख्या कमे होइ) अबरजात शुरू होइ। ओतहि हमरा अनेक खेप भाइ वैद्यनाथ विमल, डॉ. योगानन्द झा, बच्चा ठाकुर जी, जगदीश चन्द्र ठाकुर अनिल जी सँ भेंट होइ। बच्चा ठाकुर जी बरमहल भेटैत छलाह। ओ लगभग प्रतिदिन अबैत छलाह। हुनक ओजस्वी भाषण हिन्दी, मैथिली, अंगरेजीमे धाराप्रवाह। बीच-बीच मे संस्कृतक पुट। हम चकित रही, हुनका एहि चारू भाषाक कतेक रास कविता यादि रहनि। ओ कतहु अटकैत-रुकैत नहि छलाह। अलबत्त।
ई सब किछु शरदू भाइक सान्निध्य-लाभक सौजन्यसँ हमरा सहजहि प्राप्त भऽ जाइत छल।
प्राथमिक शिक्षा प्रशिक्षण महाविद्यालय, बाढ़ मे कार्यरत रही। प्रतिदिन बाढ़-पटना आ पटना सँ बाढ़। दू-अढ़ाइ बर्खक अबरजात। पटना रेलवे स्टेशन पर उतरि सोझे शेखर प्रकाशन पहुँचैत रही। लगभग प्रतिदिन। शनि-रवि तँ गाम चलि जाइत रही।
ओत्तहि एकदिन साँझ मे पहुँचलहुँ तँ शरदू भाइ सूचना देलनि जे महाप्रकाश जी अस्वस्थ भऽ कऽ एकटा प्राइवेट अस्पताल मे भरती छथि। फेर ओत्तहिसँ, हुनके संग महाप्रकाश जी केँ देखय गेल छलहुँ।
मोन पड़ैत अछि माया बाबूक अस्वस्थताक खबरि वैह देने रहथि। हुनक हृदयक तार सब लेखक सँ जुड़ल रहनि। हुनक संवेदनशीलताक अनेक खिस्सा मोन पड़ैत अछि। ओ सबहक लेल फिफिरिया कटैत रहथि।
सुनल अछि जे मार्कण्डेय प्रवासीजीक स्थायी अड्डा शेखरे प्रकाशन छलनि अन्तिम समयमे। हुनका लेल शेखर प्रकाशनक दोसर कोठलीमे बजाप्ता एकटा खटिया आ ओछाइनक प्रबन्ध शरदू भाइ कऽ देने छलाह, जतय दूपहरक बाद हारल-थाकल प्रवासी जी आबि कऽ आराम करैत छलाह।
शरदू भाइ सबहक सोह रखैत छथि। वैचारिक भिन्नताक बात अलग थिक, ओतय ओ कोनो प्रकारक समझौता नहि करताह। हुनका दिमागमे जे बात सही लगतनि, ओ सैह करताह। एकदम अडिग-अविचल। हुनक रीढ़क हड्डी तनल रहतनि, झुकबा लेल तैयार नहि।
कतेक रास मैथिलीक लेखक हुनक पाइ मारि लेलकनि, पोथी छपबाय पाइ नहि देलकनि। चालीस-पैंतालीस फर्मा टाइप करबा लेलकनि, भुगतान नहि केलकनि। किछु गोटेकेँ जीवनक तन्नुक क्षणमे बढ़ि-चढ़िकेँ सहयोग केलनि, मुदा सहयोग लऽ कऽ ओ सब विमुख भऽ गेलाह। आब शरदू भाइकेँ के पूछैत अछि? ओ अपन घर, ई अपन घर।
मुदा, सहयोग करबाक जकरा लुतुक लागल छैक, ओ मानय बला नहि। एखनो सहयोगक मुद्रा मे ओ बैसल रहैत छथि।
ओ एकान्त सेवक जकाँ मैथिलीक सेवा मे अहर्निश लागल छथि। शरीर आ स्वास्थ्य संग नहि दैत छनि मुदा तखनो ओ मैथिलीएक चिन्ता मे अपस्यांत रहताह।
मैथिली पढ़य बला लेल, बी.पी.एस.सी.; यू.पी.एस.सी.क तैयारी करय बला छात्र सबहक लेल तँ ओ ठीके सब सँ बेसी सोचैत आ करैत छथि।
हुनक रपट सब सँ आहत भेल, सत्यक उद्घाटन करैत रपट सँ पीड़ित अनेक संस्था आ लेखक-मित्र लोकनि केँ ओ फुटलीयो आँखि नहि सोहाइत छथिन। मुदा, ताहि सँ की? ओ अपन अनुभव मे कोनो हिस्सेदारी नहि चाहैत छथि।
कर्जा सँ लदल रहितो ओ अपन पिताक लगभग सबटा कृति केँ नव साज-सज्जा मे प्रकाशित करौलनि। अनेक अप्रकाशित कृति केँ मैथिली पाठक लेल प्रकाश मे अनलनि। ई हुनक महत्त्वपूर्ण योगदान थिक।
अपनहुँ अनेक व्यंग्य रचना लिखलनि। प्रकाशन जगतक भयावह आ अन्हार दुनिया केँ प्रकाश मे अनलनि। अपन जीवनक कटु-मधु अनुभवकेँ बेबाकीसँ लिखलनि। ई सब हुनक साहसक परिचायक थिक। जे काज आन नहि कऽ सकैत अछि, तकरा ओ सहजतापूर्वक कयलनि।
हुनक व्यक्तिगत दुनिया आ जीवन अन्हार मे डूबल छनि मुदा ओ सबहक लेल प्रकाशक संधान मे लागल छथि।
कतेक रास बात मोन मे औनाइत अछि। कतेक रास बात ठोर पर आबि-आबि हुलकी मारैत अछि। मुदा, तकरा फेर लिखब भैया।
एखन एतबे कहब जे दुनिया भरिक झंझट सँ अनथक संघर्ष करैत अहाँ जे प्राप्त कयलहुँ अछि, से दोसराक लेल चुनौती जकाँ ठाढ़ रहतै। अहाँक संघर्ष आ अहाँक समर्पणक प्रति नत भेल छी।
-संपर्क-7004917511
अपन मंतव्य editorial.staff.videha@gmail.com पर पठाउ।


text:
लघुकथा
– रूबी झा
मोहनबाबू मात्र पाँच वर्षक छलाह आ हुनक भाय चुनचुन बाबू तेरह वर्षक और शकुन्तला देवी (चुनचुन बाबूक कनियाँ) ग्यारह वर्षक । गाम में हैजाक प्रकोप एलैक आ कतेको घर सून-मसान भऽ गेलैक । कियैक तँ आइ जेकाँ एतेक मेडिकल सांइस ओहि दिन में तरक्की नहि कएने छल । चुनचुन बाबू सेहो हैजाक चपेट में आबि गेलाह आ बचैय के कोनो उम्मीद नहि रहलनि । जखन आखिरी समय आबि गेलैन्ह, अपनो बचैय के कोनो उम्मीद नहि बूझेलन्हि तँ झर-झर नोर बहैत अपना लंग बैसल अपन भाय (मोहन बाबू) के हाथ में अपन कनियाँक हाथ दय कहलखिन्ह एकर ध्यान राखिहैन आर चुनचुन बाबूक प्राण-पखेरू उड़ि गेलन्हि । परिवार में मात्र मोहनबाबू, हुनक भाउज (शकुन्तला देवी), जुगेश्वर बाबू (मोहनबाबू के पिताजी) रहथिन्ह । मोहनबाबूक माता जीक बहुत पहिनहिये देहान्त भऽ गेल रहनि । समय बीतल, तीनू गोटे धीरे-धीरे अपन जिन्दगी केँ सामान्य पटरी पर आनय लागल छलाह । मोहनबाबू केँ अंतिम समय में हुनक भाय कैह गेल रहथिन्ह तकर ओ ताउम्र निर्वाह केलाह । अपन भाउज के माय, बहिन, सखा, और अभिभावक सदा मानैत रहलाह । जखन पानदाय (मोहनबाबू के कनियाँ)
विवाह-दान करा सासूर एली तँ हुनको मोहनबाबू सब कहानी कहि सुनेलखिन्ह । पानदाय सेहो ताउम्र एहि बातक पालन केलीह । टोल-पड़ोस सँ अगर कियो किछु पैंच-उधार मांगय आबथिन्ह, तँ तिनको कहैय छलखिन्ह जे हम किछु नहि कहब, जे कहती से बहिनदाय (शकुंतला देवी) कहती, हुनके सँ पुछियौन । पानदाय केँ चारि टा बेटा आ तीन टा बेटी छलन्हि, सभक लालन-पालन शकुंतले देवी केलखिन्ह आर पानदाय केर पोता-पोती, दोभित्र-दोभित्री केँ सेहो शकुंतले देवी पोसलखिन । बच्चा सब माय सँ बेसी काकी-काकी करैत रहैत छलाह । कहियो शकुंतला देवी पानदाय केर बच्चा सब केँ जाऊत-जैधी नहि बुझलीह । कनिकबो अपन संतान सँ कम स्नेह केर छाया मे नहि रखलीह । दिन बितल मोहनबाबूक पिताजी हुनका सब केँ छोड़ि एहि इहलोक सँ परलोक विदाह भऽ गेलखिन्ह । एक बेर फेर हिनका सभक माथ पर दुःखक पहाड़ टूटि खसलैन । मुदा शकुंतला देवी ओहि दुःखक सामना केलीह, अपना केँ आ अपन घर-परिवार केँ थथमाइर क रखलीह । ओ अपना आप केँ मजबूत बना बखूबी ढंग सँ अपन परिवारक अंदर आ बाहर दुनू तरफ मजबूत बना कय रखलीह । आइ ओ तँ नहि छथि दुनिया में, लेकिन हुनकर जाऊत-जैधी आ गाम-समाज केर लोक हुनकर गुणगान करैत नहि थकैत छथि ।


text:
— अरुण कुमार मिश्र।
कोरोना काल सँ पहिने धरि भोरमे पेेपर पढ़वा हमरा नशा छल। हाथमे चाहक कप आ सोझामे खुजल पेपर नित्य प्रतिदिनक नियम छल। नित्य पेपरमे हमर मनमाफिक किछु नहियो होइक तखनो बिन देखने शुकुन नहि भेटैैत छल। ओहि दिन रबि छल, पेपर पढ़वाकक नशा तऽ एहेने छल जे ओहि दिन पेपर नहि आएल, मोन विचलित भऽ गेल। बेर बेर बालकनि सँ तकैत रहलौं। एहि क्रममे तीन बेर चाहक पीब लेलौं। अपन निजी पुस्तकालय के रैैक सऽ एक टा कुुनु मनलग्गु पोथी निकालि पढ़य लगलौं, कखन दस बाजि गेल, नहि बुझि सकलौं। भोरमे पेपर नहि पढ़वाक मलाल तऽ छलवे छल कि सांंझमे पार्कमे टहलैत काल हमरा सँ नीचा ग्राऊंड फ्लोर पर रहनिहार त्यागी जी भेटला, कहलिन्ह जे “आपका पेपर नीचे गिरा था मैने उठाकर अपने पास रख लिया है और मै यह बताना भूल गया था।” सांझक समयमे पेपर सेरायल चाह सन बेस्वाद होइत अछि। फेर दोसरो दिन पेपर नही आयल। हमरा भेेल जे त्यागी जी नीचा खसल देख फरे कतयो पेेपर राखि बिसरि तऽ नहि गेला। त्यागी जी पेपर नहि लैत छलैथ, मुदा पढ़वाक शौक छलन्हि तैँ हमरा इहो शंका भेल जे जानि बुझि कऽ ओ पेपर तऽ नहि राखि लैत छैथ। आब हमरा सहजे तामस हॉकर होइत छल आ कालिह ओकर क्लास लेवाक मोने मोन विचारि लेने छलौं। पहिने ओकरा चारि मंजिल धरि सहजे जुमि जाइत छलैक आ आब फस्ट फ्लोर पर नहि जुमैत छैक। कहीं जानिबूझि कऽ बदमासी तऽ नहि कऽ रहल अछि। याह सब सोचैत आफिस चलि गेलौं। तेसुरका दिन हम भोरे सँ तैयार भऽ बालकनीमे बैैसल रही कि धपss सँ पेपर नीचा खसवाक आवाज भेल। निहुर कऽ नीचा तकलौं आकि किछु कहय लगलौं कि देेखलौ एक गोट दस एग्यारह बरखक गौरवर्ण लड़का, साईकिल पर पेपर लदने ठाढ़ छल। गर्वोन्नत मुखारविंद, मंद मंद मुसकुराइत देखि, हमर तामस कपूरक खुशबू जकां उड़ैत चलि गेल। हम थोड़ेक धकाइत पूछि बैसलौं जे ………..
आजकल तुुम पेपर बाट रहे हो?
हां !
विजयी मुस्कानक संग ओ जबाब देलक, शायद ओकरा एहि बातक प्रसन्नता छलैक जे ओ आब सब काज कऽ सकैत अछि जे पैघ लोक करैत छैथ। सभ बच्चाके हरदम पैैघ होवक चाह रहैत छैक। बच्चा सभ एकसरि मे खेलेत काल वो सब नकल करैत छैथ जे ओ पैघ के देखैत छैथ। अकरा स्वाभाविक नेनपन कहि सकैत छी। हम ओकरा किछु विशेेष नही कहि सकलौं। अतवे कहलै जे
पेपर ठीक से फेंका करो ! रोज नीचे गिरा देते हो !
ठीक है अंकल !
कहि ओ अपन साईकिल सम्हारैत चलि गेल। तकर बाद हम कतेेको दिन धरि आफिसक काजमे बहु व्यस्त भऽ गेलौं। एक दिन भोरेके समय कोलवेल बजल। हम अपने सँ दरवाजा खोललौं कि सोझामे एक गोट कम बयसक लड़का ठाढ़ भेटल ओ झट एक टा परची हमरा दिस बढोलक। हम ओकरा सऽ पूछलौं…..
यह क्या है?
पेपर का बिल है अंकल !
चुकि हम अपने काजमे ततेक व्यस्त छलौं तैँ दस सेकेंड बाद ध्यानमे आयल। अरे ! ई तऽ वाह लड़का अछि ! सूखाएल मुरझाएल,पसीना सँ तरबतर, परेशान सन। किछुऐ दिन पहने खिलल गुलाब सन देखल लड़का आई चार दिन का बासी निरमाल्य सन लागि रहल छल। किछु सशंकित भऽ पूछि देलै …….
तुम बीमार हो!
नहीं!
आब हमरा किछु बुझवामे आवय लागल। हम पाई देवाक क्रम मे पूछय लगलौं………
और बताओ क्या सब करते हो?
स्कूल जाते हो ?
हां अंकल!
हम थोरेक आर कुरेदलौं।
कब जाते हो ?
ओ कहलक कि रात के बारह बजे सेंटर पर जाता हूं जहां अखवार छप के आता है। उसके बाद घर आकर एक एक अखबार मे कमर्शियल पंपलेट सब डालता हूँ तब तक चार के करीब बज जाता है। उसके बाद बांटने निकल जाता हूं। वापस नौ बजे घर से खाना खा के स्कूल चला जाता हूँ। शाम को कुछ देर घर पर होमवर्क फिर वही बारह बजे पेपर सेंटर।
हम सुनि स्तब्ध रहि गेलौं! बड मुश्किल सऽ पूछि सकलौं कि…
तुम्हारे पापा ?
पहले वही तो पेपर बांटते थे?
अब वो क्या करते है ?
अंकल पापा भी पेेपर ब़ाटते हैं। पहले कम पेपर उठाते थे और अब बहुुत ज्यादा।
अंकल मुझे लेट हो रहा है। पिलिज पेमेंट जल्द कर दिजिये।
हम तत्काल पाई ओकरा थमा देलौं आ संज्ञाशून्य भऽ भारी मन सँ सोचय लगलौं कि बाल शोषण कानून केवल फैक्ट्री आ दुकानमे काज केनिहार बाल बच्चा लेल छैक ?
बाल शोषण कि केवल ओतै धरि सीमित छैैक ?
ओह! कतय कतय धरि पँहुचत ई कानून !
चाय दुकान, ढाबा आ धनाढ्य (अफसर) लोकक कोठीमे काज केनिहार बच्चाके लेल सेहो बनल छैक कि ई कानून ?
अखनो ई स्थिति छैक जे नहि जानि कतेको शादी विवाहमे बच्चा सभ सँ बालश्रम कराओल जाइत छैैक। बच्चा सभ शादी विवाहमे रोड लाइटके माथ पर लऽ सड़कक काते कात चलैत अछि। ह्रदय झकझोरैत ई दृश्य देखि कर सरकारक नीति आ ओकर कार्य प्रणाली पर बड अफसोस होइत अछि। सरकारे नहि हमु अहाँ समान रूपें जिम्मेवार छी, कारण हमरा अहाँक आखिँँक सोझा ई सभ भऽ रहल छैक। ई आजुक शिक्षित एवं तथाकथित सभ समाजक संवेदनहीनताक प्रकाष्टा छैक। जाधरि बच्चा के विकास नहि होयत ओ शिक्षित नहि होएत ताधरि देशक विकास सम्भव नहि। देशक भविष्य आजुुक बच्चा पर निर्भर छैक तैँ बालश्रम कानूनक अवहेलना घातक सिद्ध होयत।बाल श्रम सभ्य समाजक माथ पर कलंकक टीका अछि।
बाल श्रम निषेध अधिनियम 1986 मे काम पर लऽ गेनिहार बच्चा के नियोक्ता के खिलाफ कानूनी कार्रवाई के बात कहल गेल छैक। शिक्षा के अधिकार अधिनियमक अनुसार 6-14 बरखक बच्चा के विद्यालयमे अवश्य होवाक चाही। बच्चा के शोषण नहि होइक एहि लेल सामाजिक क्षेत्र सँ जुरल लोक के आगु अएवाक आह्वान करैत छी। अस्तु।


text:
अखण्ड मंडलाकरं व्याप्तं येन चराचरम्
तत्पदं दर्शितं येन तस्मैं श्री गुरुवे नमः।।१।।
रविः वाह्य तमो हन्ति चान्तध्र्वान्तं महागुरुः
तस्माल्लक्ष्मीपतिं वन्दे हृदयस्थ दिवाकरम् ।।२।।
विश्व केर इतिहास म' अगहन मासक शुक्ल पक्ष (विवाह पंचमी) बड्ड महत्वपूर्ण मानल जायत अछि। कियक तेँ एही दिन भगवान बुद्ध आ संतशिरोमणि बाबा लक्ष्मीनाथ गोसाई जीक प्रदापन एही भूमि पर भेल छल। संगहि इ महान संयोग कहल जे सकैछ जे हिनकर समाधी काल सेहो एहि दिन भेल। इ दिन देश आर मिथिलाक लेल अतिशुभ दिन मानल जायत अछि।
संतशिरोमणि बाबा लक्ष्मीनाथ गोसाई एकहि संग संत, कवि, वैद आदि छलाह, तेँ इ कहब कोनो अतिश्योगीत नहि जेँ बाबा अष्ट शिद्धि नवनिधि गोसाई साक्षात् भगवान छला। हुनक मुखारविंद सँ निकलल शब्द अमृत धार जे हिनकर गुरु केर ओती वचन। कलो केवल कीर्तनम। कान्तोयो सदा हरी के।
हिनकर धार्मिक विचार आध्यमिक अनुभूति केर सन्देश जन जन तक पहुँचेबाक लेल हिनकर कर्म भूमि बनगाँव, जिला सहरसा सँ सरबा सदभावना यात्राक कार्यक्रम 04.12.2016 (विवाह पंचमिक) दिन आयोजित केल गेल अछि। एहि यात्रा म' श्रद्धालु लोकनि बाबा केँ जन्मभूमि परसरमा गाम पहुँची केँ बाबा केँ ठाकुरबाड़ी म' भक्तिभाव सँ 1008 दिप प्रज्वलन, भजन - कीर्तन करि अप्पन श्रद्धा सुमन बाबा क' अर्पित करता।
संतशिरोमणि बाबा लक्ष्मीनाथ गोसाई (बाबाजी) केँ प्रेमीजन सँ निवेदन जे एहि कार्यभूमि म' भाग ल' एहि महान धार्मिक कृत्य क' सफल बनाबी।
सरबा सदभावना यात्रा स्थान - बाबा जी कुटी बनगाँव सँ परसरमा कुटी, समय -12 बजे
निवेदक : लक्ष्मीनाथ सेवा मिशन


text:
— आभा झा
अपन देशक आ अपन मिथिलाक हस्तकला सांस्कृतिक धरोहरक अमूल्य देन अछि, हस्तकला सँ अभिप्राय हाथ सँ बनाओल गेल कलात्मक वस्तु एवं कलाकृति सँ अछि
जे कारीगर द्वारा तैयार कएल जाइत अछि। एहेन कलाकेँ धार्मिक एवं सांस्कृतिक महत्व होइत छैक। कला मानवक सौंदर्य भावनाक परिचायक होइत छैक और ई मानव संस्कृतिक उपज छैक। लोक कला कोनो क्षेत्र या स्थानक लोक सांस्कृतिक परम्पराक दर्पण होइत छैक। कोनो क्षेत्र या स्थानक जाति व जनजातिमे पीढ़ी दर पीढ़ी चलल आबि रहल पारंपरिक कलाकेँ लोककला कहैत छैक। भारतमे विभिन्न प्रांतमे विविध रूपमे लोक कला देखल जा सकैत अछि। एहि तकनीकी युगमे सेहो हस्तकलाक एक अलग पहचान आ महत्व अछि। अपन मिथिलामे रोजगारक असीम संभावना अछि, मुदा पलायनवादी प्रवृत्ति सँ गामक गाम आइ उजड़ि गेल अछि, जखन कि एहिठामक निवासी बिना कोनो नौकरीकेँ घर बइसल रोजगारक दिस बढ़ि सकैत छथि। आधुनिकताक चकाचौंधमे मनुष्य ऊँच ख्वाब सजेने अछि। देखल जाय तऽ ग्रामीण क्षेत्रक बेरोजगार सब सँ बेसी पलायन कऽ रहल छथि, जाहि सँ रोजगारक साधन हस्तकला उद्योग आइ विलुप्तिक कगार पर पहुँचि गेल छल। मिथिलाक हस्तकला मधुबनी पेंटिंग, सिक्की कला, कढ़ाई, बुनाई, लाखक चुड़ीक कलाकेँ, अचार, पापड़, अदौरी, कुम्हरौरी बनबैकेँ कलाकेँ लोक पहिने खाली मेलामे लऽ जा कऽ बेचैत छल आ अपन आजीविका चलबैत छल। आब इंटरनेट आ मोबाइल भेला सँ एहि हस्तकला सभक काफी प्रचार-प्रसार भऽ रहल छैक। स्वरोजगारकेँ बढ़ावा देल जा रहल छैक। आब महिला सब अपन हस्तकलाक हुनर सँ घर बइसल अपन व्यवसाय खोलि रहल छथि।मोबाइलक माध्यम सँ महिला सब अपन हस्तकलाकेँ सहेजि कऽ ओकर प्रचार-प्रसार कऽ ऑनलाइन बेचि रहल छथि। कलाकेँ पारंपरिक और आधुनिक प्रचलनक सम्मिश्रण कऽ परिधान, ओढ़नी, सलवार-कमीज, हैंडबैग, मूर्ति, गृह सज्जा, चादर सब पर अपन हस्तकला सँ एक सँ बढ़ि कऽ एक सामान सब बना रहल छथि।आजुक समयमे घर बइसल सब एक-दोसर सँ एहि कलाकेँ प्रशिक्षण लऽ रहल छथि। महिला सब आर्थिक और सामाजिक रूप सँ सशक्त बनि रहल छथि। कतेक लोक ऑनलाइन एहि हस्तकलाक प्रशिक्षण दऽ रहल छथि। कतेक गोटे तऽ फ्रीमे एकर सभक प्रशिक्षण ऑनलाइन दऽ रहल छथि जाहि सँ लोक बेसी संख्यामे अपन कलाकेँ सीख सकै। हस्तकलाक प्रति स्कूली बच्चा सभमे प्रारंभिक रूचि जगबैकेँ आवश्यकता अछि ताकि आगू चलि कऽ बच्चा जतय एक दिस रोजगार सँ जुड़ि सकैत छथि, ओतहि ओ उच्च शिक्षामे फैशन और डिजाइनिंगक क्षेत्रमे सेहो आगू बढ़ि सकैत छथि। अपन मधुबनी चित्रकलाक देश-विदेश सब जगह डिमांड बढ़ि गेल छैक। मशीन सँ बनल सामान आ अपन हाथ सँ बनाओल चीज वस्तुक कारीगरीकेँ बाते किछु और छैक। हमर सभक मिथिला राज्यक सपना तखने सफल होयत जखन हमसब अपन हस्तकलाकेँ पुनर्जीवित राखब।
आभा झा
गाजियाबाद


text:
लघुकथा
– किरण झा
बाबूक चीट
एकटा पंडितजी छलाह । हुनका एकटा बेटा छलखिन । हुनक नाम छलनि बौआ । जखन ओ मैट्रीकक परीक्षा देबय जाइत छलाह तऽ पंडितजी कहलखिन – बौआ चीटक आवश्यकता हुए तऽ हमरा कहब बेटा कहलखिन ठीक छै । बौआ परीक्षा हलमें गेला, खिड़की लगमें सीट छलनि । बैसला आ चीट मांगब सुरू कैलाह। “बाबू चीट… बाबू चीट …!!” पंडितजी पुछथिन कय नम्बरके चीट? …. बौआ – बाबु, फल्लाँ नम्बर…! एवं प्रकारे पंडितजी पुछैत रहलखिन बौआ चीट मङ्गैत रहला । परीक्षा समाप्तक घंटी लाइग गेल।
दोसर दिन दोसर पेपरकें परीक्षा दऽकऽ बौआ जखन निकलला तऽ पंडितजी पुछलखिन – कोनो प्रश्नक उत्तर तऽ नहि छोड़लहुँ ? नहि बाबु! आइ नहि छोड़लहुँ। अहाँ चीट तऽ देलहुँ मुदा मोहर कहाँ देलहुँ? मुदा हम मोहरो मारब नहि छोड़लहुँ, डोराडैर तोरि लेलियै आ कलमकेर मोसि निकालि ओकरा भीजा कऽ गोल बनाक मोहर बना देलियैक। पंडितजी – मोहर? हँ, बाबू! मोहर!! पंडितजी कहलखिन – देखू बौआ! अपना जेबी सँ सबटा निकालि देलनि बौआ आ पंडितजी कें हाथ में थमा देलाह। पंडितजी माथा हाथ ल’ लेला! ओ छल मटिया तेलक कुप्पन।
तेसर पेपरकें परीक्षा दऽ कऽ एला बौआ। पंडितजी पुछलखिन – सभटा लिखलहुँ? हँ! आइ सभटा लिखलहुँ। अहाँक चीटमें p.t.0 अन्तमें छल, हम ओकरा बीचमें लिखलहुँ । पंडितजी दुनू चाटे अपना मुहमे थापड़ मारय लगलाह।
लेखिकाक परिचयः
नाम – किरण झा
नैहर- गजहरा, मधुबनी, बिहार
पिता- स्व. विनय कान्त मिश्र उर्फ़ कन्हैयाजी
माता- करूणा मिश्र
पति- श्रीप्रेम कुमार झा
सासुर – गोठम/ राजबिराज -१६/सप्तरी/ नेपाल
जन्म तिथि- १९६७/२६ जनबरी
शिक्षा- शास्त्री
पेशा- शिक्षक
आबद्ध संस्था –
आजीवन सदस्य- मै.सा.प.राजबिराज
अध्यक्ष – मै. म. प. बोरिया
कोषाध्यक्ष – मिलाफ नेपाल
सम्मान –
प्रशंसा पत्र-वि. स. २०५८/११/११ सालमें२७म राष्ट्रीय शिक्षा दिवश
प्रशंसा पत्र- सेभ द चिल्ड्रन टोकन अफ लभ- सेभ द चिल्ड्रन
प्रशंसा पत्र- मधेसी एसोसिएशन अमेरिका
सम्मान- सखी-बहिनपा समूह राजबिराज
कदर पत्र – न.मे.ज.मा.वि.राजबिरज-१६
टोकन अफ लभ- न.मे.ज.मा.वि.राजबिराज-१६
प्रकाशित कृति –
अपन मिथिलाक गीत -पल्लवी प्रिया (मैथिली बाल संदर्भ सामग्री) –
देखु साथी (बाल गीत किताब) –
सुगा (बाल कथा किताब) –
प्रत्यूष (प्रश्नोत्तरी)


text:
मनीष कर्ण, जनकपुर। दिसम्बर १३, २०१५. मैथिली जिन्दाबाद!!
विवाहपञ्चमी अन्तर्गत फूलबारी लीला सम्पन्न, आइ धनुष यज्ञ भऽ रहल अछि
प्राचीन मिथिलादेशक राजधानी एवं वर्तमान नेपालक मधेश-मिथिलाक राजधानी तथा हिन्दू धर्मावलम्बीक आस्थाकेन्द्र जनकपुर मे आयोजित सप्ताहव्यापी रामजानकी विवाह पञ्चमी महोत्सव अन्तर्गत शनि दिन फूलबारी लीला सम्पन्न भेल अछि ।
भगवान् श्रीराम आर जगज्जननी सीता जी केर पहिल मिलन जनकपुरक ओहि फूलबारी मे भेल जतय आइ एकटा अत्यन्त रमणीय स्मारक-स्थल आर रमणीय बगीचा सहितक स्थल जानकी मन्दिरक बगले मे अवस्थित अछि। राम आर लक्ष्मण जखन गुरु विश्वामित्र सँ आदेश लय नगर भ्रमण लेल निकललाह तखनहि एहि फूलबारी मे जानकी जी सखी सभक संग फूल तोड़य लेल आयल छलीह आ दुनू गोटा केँ देखादेखी होइते आँखि चारि यानि प्रथम प्रेम होयबाक बात कवि लोकनि रामायण मे गान करैत छथि।
निश्चित रूप सँ एहि महोत्सव केर एकटा प्रमुख अंग राम-जानकीक प्रथम भेंट यानि फूलवारी लीला केँ मानल जाएछ। एहि फूलबारी लीलाक आयोजना ओहि तर्ज पर होइत आबि रहल अछि जेना राम आर जानकी केँ देखादेखी पहिल बेर भेल छलन्हि।
जनकपुरक विवाहमण्डप मे राम आर सीताक मानव स्वरुप दैत त्रेतायुग मे जाहि तरहें भेंट भेल छल ताहि तरहें लीलाक स्वरुप देल गेल छल। विवाहपञ्चमी महोत्सव अन्तर्गत काल्हि नगरदर्शन सम्पन्न भेल छल। रवि दिन (आइ) धनुष यज्ञ होयत से जानकारी प्राप्त भेल अछि।
फूलबारी लीला मे विश्वामित्र, वशिष्ट गुरु सभक लीला दर्शन करबाक लेल विवाहमण्डप साइड मे पैघ संख्या मे श्रद्धालु भक्तजनक सहभागिता देखल गेल छल।
सप्ताहव्यापी विवाहपञ्चमी महोत्सवक मद्देनजर करैत जनकपुरक यूवा, समाजिक संघ-संस्था, नेपाल प्रहरी, सशस्त्र प्रहरी, नेपाली सेना लगायत युवा कमिटीक संयुक्त अगुवाइ मे मठ-मन्दिर सभक सर-सफाई सेहो कएल गेल छल।
विगत चारि मास सँ मधेस मे संविधान प्रति असंतुष्टिकआन्दोलनक कारण रामजानकी विवाह महोत्सव किछु प्रभावित भेल अछि। तहिना विवाहपञ्चमी केँ ध्यान मे राखि जानकी मन्दिर केँ सेहो विशेष रूप सँ सवाजट कैल गेल अछि। मन्दिरक छोटे महन्थ रामरोशन दास वैष्णव बतौलन्हि जे हरेक कार्य सुनियंत्रित ढंग सँ परंपराक अनुसार संपन्न कैल जायत। श्रद्धालू भक्तगण सबहक रहबाक ठौर-ठेगाना सेहो समुचित रेखदेख मे संपन्न कैल जा रहल अछि।


text:
उदय चटर्जी
पटना। मुख्यमंत्री नीतीश कुमार बिहार राज्य पथ परिवहन निगम क बहुप्रतीक्षित मर्सिडीज बस सेवा क झंडी देखा शुभारंभ केलथि। एहि बसक परिचालन क संग मर्सिडीज बस सेवा वाला बिहार पूर्वी भारतक पहिल राज्य भ गेल। एहि बसक परिचालन लोक निजी भागीदारी क तहत प्रारंभ कैल गेल अछि। पहिल चरण में चारि रूट पर कुल नौटा बस क परिचालन शुरू भेल अछि। इ बस सब पटना- रांची, पटना- जमशेदपुर, गया- रांची आ गया- जमशेदपुर तक चलत। लोक निजी भागीदारी क तहत एहि बसक परिचालन गिरीश इंफ्रास्ट्रक्चर प्राइवेट लिमिटेड आ परिवहन निगम आपसी सहयोग स करत। जानकारीक अनुसार एहि बस क दाम करीब एक करोड 40 लाख टका अछि। एहि बस मे ओ सबटा सुविधा अछि जे एकटा अत्याधुनिक परिवहन मे देल जा सकैत अछि। बस मे यात्री लेल डीजीटल स्क्रीन लागल अछि, स्क्रीन डिश टीवी स जुडल अछि, 53टा लैपटॉप आ मोबाइल चार्जेर लेल प्वांइट अछि, बस मे वाइफाइ सुविधा अधि जाहि स इंटरनेट निर्बाध गति स चलि सकैत अछि। सब सीट पर रेडियो फोन अछि जाहि पर एफएम सुनबाक सुविधा अछि। एकर अलावा मार्ग आ स्थान सूचना देबा क स्वचालित व्यवस्था अछि। यात्री कए सुविधा लेल अखवार आओर पत्रिका क एकटा संग्रह सेहो अछि। यात्राक दौरान भोजन, पाइन क बोतल नि:शुल्क देल जा रहल अछि। परिवहन निगम क अनुसार एहि बस क भाडा एकर सुविधा कए देखैत काफी कम राखल गेल अछि। पटना स रांची क भाडा 495 टका राखल गेल अछि, जखन कि पटना स टाटाक भाडा 695 टका अछि। एहिना गया स रांची भाडा मात्र 310टका राखल गेल अछि।
पिछला एक सप्ताह पूर्व पंजाबक लुधियाना स पटना पहुंचल एहि बस कए सचिवालय क संवाद परिसर में आयोजित एकटा कार्यक्रम में श्री कुमार पटना- जमशेदपुर बस सेवा क उद्घाटन केलथि। मुख्यमंत्री अत्याधुनिक सुविधा स लैस एहि बस सवारी क पहिल यात्री बनलाह। मुख्यमंत्री आधा किलोमीटर तक सफर करि बस क खूबी परिचित भेलाह। परिवहन मंत्री वृशिण पटेल एहि बस सेवा क दोसर यात्री बनलाह। एहि अवसर पर पटेल कहला जे इ नव शुरुआत अछि। 92टा वातानुकूलित लग्जरी बस क्रय क स्वीकृति देल जा चुकल अछि। स्वीकृत बस मे 70टा वोल्बो अछि जखनकि बाकी टाटा क अछि। एहि बस कए मुख्य रूप स पटना-पूर्णिया, पटना- मधुबनी, पटना- दरभंगा, पटना- मुजफफरपु, पटना-भागलपुर, पटना-गया मार्ग पर चलाउल जाएत। एहि मौका पर कम्पनी क चेयरमैन आ पूर्व सांसद गिरीश संघी सेहो मौजूद छलाह।


text:
पटना : राज्यक ऐतिहासिक धरोहर आ स्थलक फेहरिस्त मे शीघ्र एकटा नव नाम शामिल होएत। मधुबनी जिला क अंधराठाढ़ी प्रखंड क ठाढ़ी गांव क। एहि ठाम ऐतिहासिक स्मारक क निर्माण होएत। शंकराचार्य लिखित ‘ब्रह्म सूत्र’ क वाचस्पति मिश्र रचित भाष्य (व्याख्या) अछि ‘भामति’। ठाढ़ी गाम हिनकर रचना प्रक्रिया क साक्षी रहल अछि। ओहि ठाम स्मारक स्थापित होएत। विप क सभापति ताराकांत झाक निर्देश पर मधुबनी जिला प्रशासन प्रोजेक्ट तैयार करि रहल अछि।
अंधराठाढ़ी प्रखंड स राजनगर होइत ठाढ़ी गाम पहुंचल जा सकैत अछि। गाम मे 28टा पोखर अछि। एहि मे स किछु सरकारी, त किछु निजी बचल अछि। एहि मे स एकटा अछि मिसराइन पोखर, जतए एकटा डीह (निवास स्थल) अछि। ओतहि स जुडल अछि भामति क कथा आ रचना प्रक्रिया। स्मारक स्थल लेल ग्रामीण अपन भूमि देबा लेल तैयार छथि।
भामति क संबंध मे कहल जाइत अछि जे ओहि गाम क निवासी पंडित वाचस्पति मिश्र जखन ‘ब्रह्म सूत्र’ क भाष्य क रचना करि रहल छलाह, त प्रतिदिन ओकरा भगवती क चरण मे राखि दैत छलाह। 18 साल क बाद जखन रचना प्रक्रिया पूरा भेल त ओ देखला जे एकटा देवी हुनकर सामने थाल मे पुष्प ल कए ढार छथि। ओ पूछलाह-देवी अहां कए छी ? ओ कहलथि-हम अहांक कनिया छी। ब्याह क बाद नियमपूर्वक 18 साल स अहांक पूजा आ लेखन लेल सामग्री रखैत आबि रहल छी। अचानक, पंडित मिश्र क तंद्रा टूटल आओर ओ अपन जिम्मेवारीक एहसास केलथि। ओ कहला -देवी, अहांक नाम पर एहि भाष्य कए समर्पित करि रहल छी।


text: पटना। बक्सर स राजद सांसद जगतानंद सिंह क एकटा पहल राज्य मे प्ररेणा स्रोत बनि गेल अछि। बक्सरक गाम क लड़की सबहक चेहरा खिलल अछि जिनकर सामने साइकिल स स्कूल जा परीक्षा पास त करि लेलथि मुदा कॉलेज दूर हेबाक कारण पढ़ाई बीच मे रोकबाक मजबूरी छल। यातायात क संसाधन क अभाव मे कॉलेज क शिक्षा लेबा स वंचित रहबा स आब इ सब बचि गेलीह अछि। सांसद बक्सर संसदीय क्षेत्र क ग्रामीण लड़की सब लेल कॉलेज एबा-जेबा लेल अपन संसदीय निधि स तीनटा नव बस क खरीद लेल टका देलथि अछि। इ बस एमवी कॉलेज बक्सर, डीके कॉलेज बक्सर क अलावा सुमित्रा महिला महाविद्यालय कए छात्रा लेल कीनल जा रहल अछि। बस खरीद लेल राशि उपलब्ध भ गेल अछि। सांसद कहला जे जखन ओ विधायक छलाह तखनो रामगढ़ मे स्कूल जेबा लेल छात्रा सब कए बस उपलब्ध करौने छलाह। तीनू बसक संचालन क जिम्मा कॉलेज प्रबंधन, अभिभावक आ लाभार्थी क रहत। जगदा बाबूक इ पहल नीक अछि। आइ बक्सर संसदीय क्षेत्र इकलौता अछि, जतय एहन सेवा शुरू भ रहल अछि। मुदा आशा अछि आन ठाम सेहो एहने सेवा शीघ्र शुरू भ सकत। हां इसे शुरू किया गया है। उन्होंने बताया कि विधायक रूप में भी जगतानंद सिंह ने स्कूली छात्राओं के लिए मिनी बस सेवा शुरू करायी थी जो आज भी सफलता पूर्वक चल रही है। अमूमन हाईस्कूल तक तो लड़कियां साइकिल से चली जाती हैं, लेकिन शहर के कालेज तक जाने में उन्हें दिक्कत होती है। इसी आधार पर यह व्यवस्था की गयी है। सांसद ने एक करोड़ रुपये की राशि ट्रांसफार्मर की खरीद के लिए भी आवंटित की है।


text:
मुरारी झा मयंक, बड़गाँव, सहरसा। जनबरी २२, २०१६. मैथिली जिन्दाबाद!!
मैथिली भाषाक प्रख्यात कवि – मिथिला भाषा रामायण केर रचयिता तथा कविश्वर केर उपनाम सँ ख्याति प्राप्त चन्दा झा जिनक जन्म अपन मामा-गाम सहरसा जिलाक बड़गाँव मे भेल छलन्हि, २० जनबरी, २०१६ केँ हुनकर जन्म जयन्ति दिवस केर रूप मे एहि गाम मे समारोहपूर्वक मनायल गेल अछि।
चंदा झा केर अवतरण तिथि पर गुरूवार केँ बड़गाँव मे संगोष्ठीक आयोजन कैल गेल छल। कार्यक्रमक शुरूआत मे ग्यारह वैदिक लोकनि द्वारा स्वस्ति वाचन करैत दीप प्रज्ज्वलित कय उद्घाटन कैल गेल। संगोष्ठीक अध्यक्षता ओंकार नाथ झा व संचालन चन्द्रशेखर झा कएलनि।
कार्यक्रम मे उपस्थित डा. तारानन्द वियोगी द्वारा कविवर चंदा झा केर जन्मस्थल बड़गांव केर विशेषता पर चर्चा करैत कहल गेल जे हुनकर जीवन आर योगदान सँ वर्तमान पीढी केँ असीम प्रेरणा भेटैत अछि। हुनका मैथिलीक आधुनिक साहित्यक प्रवर्तक मानल गेल अछि। युगपुरुष केर रूप मे चन्दा झा सौंसे मिथिला मे जानल जाएत छथि। सभा मे आमंत्रित विद्वान् वक्ता प्रो. अरविन्द मिश्र ‘निरज’ द्वारा कविश्वर केर व्यक्तित्व एवं कृतित्व पर प्रकाश देल गेल छल।
डा. महेन्द्र झा कविवर केर मैथिली साहित्य मे योगदान केर चर्चा करैत कहलनि जे कविवर चंदा झा सबसँ पहिने मैथिली भाषा मे रामायण केर रचना केलनि जेकर नाम ‘मिथिला भाषा रामायण’ पड़ल। कविवर द्वारा रचित कृति पुरूष परीक्षा, अहिल्या चरित्र आदि केर रचना सँ मैथिली साहित्य केँ एकटा नव आयाम देबाक महत्वपूर्ण कार्य हिनकहि द्वारा कैल गेल छल।
एहि मौका पर डा. कुलानन्द झा, विनय चौधरी, अरूणाम सौरभ, केपी यादव, पी नंदन, हरेराम मिश्र, अविनाश खां, राज ठाकुर, भीमशंकर झा, मुकेश कुमार मानस, सचिदानन्द झा, राघवेन्द्र झा सहित दर्जनो अन्य बुद्धिजीवि लोकनि उपस्थित छलाह। नव तुरक युवा कवियित्री स्वाति शाकम्भरीक उपस्थिति ओ कविता वाचन सँ कविश्वर केँ भाव श्रद्धाञ्जलि अर्पण कैल गेल छल।
आम जनमानस मे कविश्वर चन्दा झा केर स्मृतिगान सँ अपन मातृभाषाक प्रति आत्मगौरवक बोध तऽ बढबे कएल, संगहि नवतुरिया युवा पीढी मे सृजनशीलताक आधार सँ पहिचानक विशिष्टताक रक्षा प्रति जिम्मेवारीक बोध सेहो भेल। एहि तरहक आयोजन सदिखन एकटा नव उर्जा छोड़ैत अछि, साहित्यक संस्कार समाज केँ सुसभ्य बनबैत अछि, किछु एहने भावना सँ सहभागी दर्शकक बीच एहि समारोहक खूब चर्चा भऽ रहल अछि।


text:
विनीत ठाकुर
दरभंगा। महाराजा महेश ठाकुर मिथिला महाविद्यालय दरभंगा क सभागार मे विगत सात दिन सँ आयोजित कार्यशाला क समापन शुक्र दिन अपराह्न मे भेल। भारतीय भाषा संस्थान, मैसूर, मैथिली साहित्य संस्थान, पटना आ इंटेक, दरभंगा क संयुक्त तत्वावधान मे मिथिलाक्षर आ कैथी लिपि क प्रशिक्षण हेतु आयोजित कार्यशाला मे दू सय प्रतिभागी प्रशिक्षित भेलाह। मिथिलाक्षर क प्रशिक्षण प्रसिद्ध विद्वान आ कामेश्वर सिंह दरभंगा संस्कृत विश्वविद्यालय क व्याकरण विभागाध्यक्ष प्रो डॉ शशिनाथ झा, पंडित भवनाथ झा आदि द्वारा देल गेल त कैथी लिपि क प्रशिक्षण पंडित विजय शंकर मल्लिक देलन्हि।
समापन समारोह मे भारतीय भाषा संस्थान, मैसूर क सहायक निदेशक डॉ नारायण चौधरी भारतीय भाषा संस्थान के कार्यक्रम क अतिरिक्त मिथिलाक्षर आ कैथी लिपि आ भाषा क विकास क संबंध मे विस्तृत जानकारी देलनि। डॉ चौधरी भाषा विज्ञान क शोधार्थी सब केँ प्रोत्साहित करैत कहलनि जे एहि लेल संस्थान आर्थिक सहायता देत।
मैथिली साहित्य संस्थान, पटना क कोषाध्यक्ष डॉ शिव कुमार मिश्र जनौलनि जे एहि अंतर्राष्ट्रीय कार्यशाला से बहुतो भ्रम क निवारण भेल अछि। लिपि क संबंध कोनो एक भाषा से नहि अपितु क्षेत्र से होइत रहल अछि, ई भ्रम क निवारण एहि कार्यशाला द्वारा भेल जे लिपि कोनो क्षेत्र विशेष क नहि एकर क्षेत्र विस्तृत छैक आ संस्कृत भाषा क सबसे अधिक ग्रंथ अही लिपि मे अछि जकर अवलोकन दरभंगा क संस्कृत विश्वविद्यालय, विहार रिसर्च सोसायटी, पटना, मिथिला शोध संस्थान, दरभंगा क अतिरिक्त देश विदेश के अन्यान्य पुस्तकालय मे कैल जा सकैछ । उपलब्ध ताम्रलेख, प्रस्तर लेख सब मिथिलाक्षर मे अछि। कार्यशाला मे जापान, नेपाल, दिल्ली से आयल प्रतिभागी सबहक उपस्थित प्रमाणित करैछ जे देश क बाहरो लिपि जा रहल अछि।
तहिना कैथी लिपि सेहो कोनो जाति,क्षेत्र, वर्गक लिपि नहि प्रत्युत विहार आ उत्तरप्रदेश क विस्तृत क्षेत्र मे एकर उपयोग होइए। चंद्रधारी संग्रहालय, दरभंगा सहित अनेको पुस्तकालय मे पांडुलिपि कैथी लिपि मे अछि। अधिक संख्या मे प्रतिभागी सबहक अभिरूचि पर प्रसन्नता व्यक्त करैत डॉ मिश्र मैथिली साहित्य क पुस्तक क अप्रत्याशित विक्री पर संतोष व्यक्त कैलनि। डॉ मिश्र महाविद्यालय क सचिव डॉ वैद्यनाथ झा बैजू, मिडिया कर्मी आ प्रतिभागी सबहक आभार व्यक्त कैल आ प्राचीन अवशेष, प्रतिमा सबहक संरक्षण लेल आह्वान कयलनि।
कार्यक्रम केँ ऐतिहासिक कहैत ओ डाॅ भीमनाथ झा,श्री उदयचंद्र झा विनोद, प्रो डाक्टर शशिनाथ झा, प्रो डॉ वीणा ठाकुर, डॉ बैद्यनाथ चौधरी बैजू,श्री पंचानंद मिश्र सदृश्य मिथिला मैथिलीक कर्णधार द्वारा प्रतिभागी सब केँप्रोत्साहित करबाए लेल प्रसन्नता जनौलनि। साहित्य अकादमी पुरस्कार प्राप्त डॉ भीमनाथ झा द्वारा श्रीमती रेवती मिश्रा ( साहित्य अकादमी पुरस्कार से सम्मानित) आ डा विभूति आनंद केँ प्रमाण पत्र देबा केँ सुखद क्षण कहलनि।ओ डा बैजू क मुक्तकंठेँ प्रशंसा करैत दोसर कार्यशाला क आयोजन करबा लेल अनुरोध कैलनि।
ललित नारायण मिश्र मिथिला विश्वविद्यालय क प्राचीन विभाग क विभागाध्यक्ष प्रो डॉ श्री अयोध्यानाथ झा उपेन्द्र ठाकुर लिखित प्रसिद्ध ग्रन्थ हिस्ट्री ऑफ मिथिला क प्रति जापान क प्रतिभागी टोमोका मुशिगा केँ उपहार मे देलनि। डॉ बैजू आयोजक सबहक आभार व्यक्त करैत मिथिला मैथिली हेतु सतत सहयोग देबाक आश्वासन देलनि। इंटेक दरभंगा क संयोजक डॉ एन के अग्रवाल महाराज महेश ठाकुर मिथिला महाविद्यालय के आभार व्यक्त कैलनि। समारोह क समापन प्रसिद्ध इतिहासकार आ साहित्यकार डॉ शंकर देव झा द्वारा गाओल समदाउन से भेल। समारोह मे डॉ अवनींद्र कुमार झा,पं भवनाथ झा, चन्द्र मोहन झा परबा, चन्द्र शेखर झा बूढ़ा भाई सहित महाविद्यालय क अध्यापक आ अन्य बुद्धिजीवी उपस्थित छलाह।


text:
सुमात्रा
सुमात्रा (इन्डोनेसियाली: सुमातेरा) पश्चिम इन्डोनेसियामे रहल सुन्दा टापुसमूह अन्तर्गतक एकटा पैग टापु छी। सुमात्रा पूर्ण रूपमे इन्डोनेसियाक एकलौटी अधिनमे रहल टापुसभ मध्ये (बोर्नियो तथा न्युगिनीसँ छोट भेला वाजुदो ओ टापुसभ अन्य देशसभसँ बाँडिएल अछि ) सबसँ पैग आ विश्वभरमे छठा पैग टापु छी। एकर क्षेत्रफल ४,७३,४८१ वर्ग किलोमिटर (सँगैक रियाउ आ बाङ्का बेलितुङ टापु बाहेक) अछि। सुमात्रा अण्डाकार ई उत्तरपश्चिमसँग दक्षिणपूर्वदिश छड्के परै बसल अछि । एकर पश्चिम, उत्तरपश्चिम आ दक्षिणपश्चिममे हिन्द महासागर रहल अछि महासागर पारि सिमेउलु, निआस आ मेन्तावाई टापूसभ रहल अछि । उत्तरपूर्वमे मलाक्का स्ट्रेट नामक साँघुरो पानीक भागसँ ई टापुके युरेसियाली भूखण्डमे रहल माले प्रायद्विपसँग छुट्याएल अछि। तहिना दक्षिणपूर्वमे सुन्दा स्ट्रेट नामक अर्को साँघुरो पानीक भागसँ एकरा जाभासँग छुट्याएल अछि । सुमात्राक उत्तरी किनारा अन्डामान टापुसँ जोडिएल अछि माने दक्षिणी किनारामे करिमाता स्ट्रेट नामक साँघुरो पानीक भाग तथा जाभा समुद्र आ एकर पारीपट्टि बाङ्का आ बेलितुङ टापु रहल अछि । पैग सङ्ख्यामा सकृय ज्वालामुखीसभ रहल बुकित बरिसान पहाडके ई टापुक मेरुदण्डक रूपमे लैइत अछि। सुमात्राक उत्तरपूर्वमे पैग समथर भूभागसभ, सिमसारयुक्त होचो जमिन, घना जङ्गल तथा जटिल नदीनालासभसँ भरल अछि। ई टापुक बिचसँ पश्चिम सुमात्रा आ रिआउ प्रदेश होएत भूमध्य रेखा होएके कारण अतह मौसम उष्ण, गर्मी आ आर्द्र अछि। सुमात्रामे बहुत प्रकारक वनस्पति तथा जीवजनावरसभ पावैत अछि। कोनो बखत हिमरक भूभाग घना उष्ण प्रदेशीय वर्षा वनसँ (ट्रपिकल रेन फरेस्ट) ढाकल अछि । मुदा बिगत ३५ वर्षमे अतके लगभग ५०% वन विनाश भऽ चुकल अछि। स्थानीय रूपमे पाएल बहुत प्रजातिसभ जोखिममे परल अछि । सुमात्रेली भुइँ कोइली, सुमात्रेली बाघ, सुमात्रेली हात्ती, सुमात्रेली गैंडा, सुमात्रेली ओराङ्उटान जहिना जीव जनावरसभ लोपोन्मुख अवस्थामे पुगल अछि । लोग जङ्गल मास्नक लेल लगाएल आगसँ निकल धुवाँक कारण एकर छिमेकी देशमे समेत नकारात्मक असर परल गेल अछि । सन् २०१३ भेल आगजनीक कारण निस्किएल धुवाँसँ मलेसिया तथा सिङ्गापुरमे समेत असर परवाद ई दुई देशसग इन्डोनेसियाक सम्बन्धमे तिक्तता आएल छल ।[१]
नामाकरण[सम्पादन करी]
प्राचिनकालमे सुमात्राक पहाडी भूभागमे सुनक खानी भेटके कारण एकरा संस्कृत भाषामे स्वर्णद्वीप तथा स्वर्णभूमि नामसँ चिनैत छल ।
सन्दर्भ सामग्रीसभ[सम्पादन करी]
- ↑ CNN, By Peter Shadbolt, "Singapore shrouded in haze from Sumatran forest fires - CNN.com", CNN।


text:
प्रदर्शनकारी सभ मुख्यमंत्री सँ अविलम्ब एसडीओ 'सौरभ जोरवाल' केर स्थानांतरण रोकबाक मांग करैत कहलनि कि जाधरि हुनकर स्थानांतरण पर रोक नहि लगाओल जायत दोकान सभ बंद रहत आओर अहियो सँ उग्र प्रदर्शन कायल जायत।
राजद जिलाध्यक्ष जफर आलम कहलनि कि सौरभ जोरवाल केँ सहरसा वासी कहियो नहि बिसैर सकैत छथि। एसडीओ सौरभ जोरवाल किछे समय मए शहर म' जाम केर समस्या, सुपर बाजार परिसर केर कायापलट, जलजमाव सँ मुक्ति केर प्रयास, साफ-सफाई, विधि व्यवस्था सुधार, मत्स्यगंधा झील केर कायापलट जेहन महत्वपूर्ण काज केलनि, जाहिके शहर केँ कहियो नहि बिसैर सकैत छथि।
आय सांझ 4 बजे शहर के एम. एल. टी. कॉलेज परिसर म' सदर एसडीओ सौरभ जोरवाल केँ विदाई समारोह केर आयोजन कायल जे रहल अछि। उक्त स्थल पर हुनकर विदाई समारोह के संगे संग नवपदस्थापित एसडीओ 'प्रशांत कुमार' केर अभिनंदन समारोहक आयोजन सेहो कायल जे रहल अछि।
एसडीओ सौरभ जोरवाल के स्थानांतरण सँ जता लोग सभके मलाल अछि ओतहि नवपदस्थापित आइएएस अधिकारी प्रशांत कुमार सीएच केर आगमन सँ लोग सभ खुश छथि किएक जे आबै बला अधिकारी सेहो आईएएस छथि। नवपदस्थापित अधिकारी प्रशांत कुमा स' लोग सभक बहुत उम्मीद बढ़ल छैन्ह। 2015 बैच के तेज तर्रार आइएएस अधिकारी प्रशांत कुमार लग शहर मए पूर्व एसडीओ सौरभ जोरवाल द्वारा कायल गेल काज क' आगू बढ़ेबाक जिम्मेवारी बढ़ल छैन्ह।
शहर क' अतिक्रमण सँ मुक्त राखब, सुपर बाजार केर स्वरूप क' स्थापित राखब, सब्जी बाजार क' अतिक्रमणकारी सभसँ मुक्त राखब, कालाबाजारी पर नकेल कसब एहेन कैको मामला मे पारदर्शिता बना राखब नवा एसडीओ केर समक्ष चुनौतीक रूप म' सामना आयत। सचिवालय म' पदस्थापित आईएएस अधिकारी केँ सहरसा एसडीओ केर रूप म' पदस्थापन सँ आमजन म' ख़ुशी देखल गेल।


text: पटना। भवन निर्माण मंत्री छेदी पासवान कहला अछि जे पटना क कंकड़बाग मे बनि रहल बिहारकपहिल स्टेडियम काम्पलेक्स क निमार्ण अंतिम चरण मे अछि आ इ शीघ्र बनि कए तैयार भ जाइत। एकरा लेल पुनरीक्षित प्राक्कलन क स्वीकृति भेट गेल अछि। ओ कहला जे एहि स्टेडियम मे पैवेलियन स्टैण्ड, इनडोर स्टेडियम, हास्टल आ कोच क आवास क अतिरिक्त जिम्नाजियम, स्वीमिंग पुल, चहारदीवारी, स्थल विकास, लैंडस्केप क काज करेबाक अछि। प्रथम चरण मे पैवेलियन-स्टैण्ड, इनडोर स्टेडियम, हास्टल ब्लाक आ कोच आवास क लेल निविदा क काम प्रारंभ कराउल गेल अछि। जमीन उपलब्ध नहि हेबाक कारण स शेष काज नहि कराउल जा सकल अछि। उक्त निर्माणाधीन योजना मे औसतन 70 फीसदी स बेसी काज भ चुकल अछि। ओ कहला परियोजना क प्राक्कलन 2006 मे 32.55 करोड़ क लागत पर तैयार भेल छल। एहिबीच निर्माण सामग्री क लागत मे वृद्धि क कारण धन क कमी भ गेल छल। एकरा लेल करीब 39 करोड़ क पुनरीक्षित प्राक्कलन पठाउल गेल छल, जेकरा स्वीकृति प्रदान करि देल गेल अछि। चालू वर्ष मे 292.22 लाख आ अगिला वर्ष शेष राशि व्यय करबाक स्वीकृति देल गेल अछि। एहि टका स पैवेलियन स्टैण्ड, इनडोर स्टेडियम, हास्टल आ कोच आवास क अतिरिक्त जिम्नाजियम, स्वीमिंग पुल, चहारदीवारी,स्थल विकास आ लैंडस्केप क सबटा काज छह माह मे पूरा करैत कला आ संस्कृति विभाग कए पूरा परिसर हस्तांतरित करबाक कार्यक्रम भवन निर्माण बनेने अछि।


text:
शास्त्रीय मान्यताक अनुसार आषाढ़ शुक्लक देवशयनी एकादशी सँ वर्षाकालक चारि माहक अवधि भगवान विष्णुकेँ योगनिद्राक अवधि होइत छनि। हमर सभक सब मांगलिक कार्य श्रीहरिकेँ साक्षीमे होइत अछि। देवोत्थान कार्तिक शुक्ल एकादशीकेँ देव उठान, देवोत्थान, हरिबोधिनी, प्रबोधिनी एकादशी सेहो कहल जाइत अछि।मिथिलामे देवोत्थान एकादशीक बड़ महत्व अछि। कालिदास सेहो मेघदूतमे एहि दिनक उल्लेख कएने छथि।मेघदूतमे यक्षक शापक अंत होयबाक यैह दिन कहल गेल अछि - शापान्तो मे भुजगशयनादुत्थिते शार्डग्पाणौ। एहि सँ स्पष्ट अछि जे कालिदासक समयमे सेहो ई देवोत्थान एकादशी एकटा महत्वपूर्ण अवसर छल आ दिन गिनबाक एकटा नियत तिथि छल। श्रीहरिकेँ तुलसी प्राणप्रिय छैन्ह, ताहि दुवारे जागरणक बाद सर्वप्रथम तुलसीक संग हुनकर विवाहक आयोजन कएल जाइत अछि।
श्रीविष्णु व तुलसीक एहि विवाहक पाछू एक पौराणिक कथा अछि। श्रीमद्भागवतक अनुसार प्राचीन कालमे जलंधर नामक एक महाशक्तिशाली असुर छल। ओ श्रीहरिकेँ परमभक्त अपन पतिव्रता पत्नी वृंदाक तपबलक कारण अजेय बनल छल। जलंधरक उपद्रव सँ परेशान सब देवी-देवता प्रार्थना सुनि कऽ भगवान विष्णु सँ रक्षा करयकेँ गुहार लगेलखिन। देवी-देवताक प्रार्थना सुनि कऽ भगवान विष्णु वृंदाकेँ पतिव्रता धर्म भंग करयकेँ निश्चय केलनि। ओ जलंधरक रूप धरि कऽ छल सँ वृंदाकेँ स्पर्श केलखिन। विष्णुक स्पर्श करैत देरी वृंदाक सतीत्व नष्ट भऽ गेलनि। जलंधर देवता सँ पराक्रम सँ युद्ध करि रहल छल मुदा वृंदाक सतीत्व नष्ट होइत देरी ओ मारल गेल। जखन वृंदाकेँ वास्तविकताक पता चललनि तखन क्रोधमे आबि कऽ ओ भगवान विष्णुकेँ पाषाण भऽ जाइकेँ शाप देलखिन और प्राण त्याग करय लगलीह। ई देखि अपन वास्तविक रूपमे आबि कऽ श्रीहरि वृंदाकेँ हुनकर पतिक अन्याय व अत्याचार सँ अवगत करेलखिन। और हुनका कहलकि कई तरहें ओहो परोक्ष रूप सँ अपन पतिकेँ अत्याचारक सहभागी बनल छलीह।
पूरा गप्प सुनि कऽ वृंदाकेँ अपन भूलक अहसास भेलनि और ओ श्रीहरि सँ क्षमा माँगैत कहलखिन कि आब ओ क्षणभरि जीवित नहिं रहती। एहि पर श्रीहरि हुनका अनन्य भक्तिकेँ वरदान दैत कहलखिन, ' हे वृंदा ' अहाँ हमर प्राणप्रिय छी। ताहि दुवारे अहाँक शाप सेहो हमरा शिरोधार्य अछि। हमर आशीर्वाद सँ अहाँ सृष्टिकेँ सर्वाधिक हितकारी औषधी ' तुलसी ' केँ रूपमे जानल जायब और हमर पाषाण स्वरूप ' शालिग्राम ' सँ अहाँक मंगल परिणय संसारवासीकेँ अह्लादक निमित्त बनत।
देवोत्थान एकादशीक दिन तुलसी और शालिग्रामक विवाहक एहि मांगलिक अवसर पर तुलसी चौराकेँ गोबर सँ नीप कऽ तुलसी पौधाकेँ लाल चुनरी-ओढ़नी ओढ़ा कऽ सोलह श्रृंगारक सामान चढ़ाओल जाइत अछि।फेर गणेश पूजनक बाद तुलसी चौराक लऽग कुशियारक भव्य मंडप बना कऽ ओहिमे श्रद्धा सँ शालिग्रामकेँ स्थापित कऽ विधिपूर्वक विवाहक आयोजन होइत अछि। मान्यता अछि कि तुलसी विवाहक ई आयोजन कयला सँ कन्यादानक बराबर फल भेटैत छैक।
आभा झा
गाजियाबाद


text:
मनोरमा केँ एखनो विश्वास कहाँ भ’ रहल छलैक...
मनोरमा केँ आश्चर्य लगै जे कोना एकटा सेनेटरीपेडक अभाव मे गामक महिला सभ भीषण संक्रमणक शिकार भ’ रोगाहि बनि जाइत छथि। मासिक-धर्म, जे स्त्री-जीवनक एक टा स्वाभाविक शारीरिक प्रक्रिया छैक आ जकरा बिना संततिक विकास संभव नहि, ओकरा अपन समाज कतेक खराब नजरि सँ देखैत छैक। ई एनजीओ एक टा वृद्धा, सुभद्रा, चलबैत छलीह जे अपन डॉक्टरी पेशा सँ रिटायर भेलाक बाद गाम आबि समाज सेवा क’ रहल छलीह। मनोरमा केँ एहि संस्था सँ जुड़ल रहलाक कारणे कम उम्र मे एतेक ज्ञान भ’ गेल रहैक, जतय गामक बहुत रास स्त्री केँ उम्र बीत गेलाक बादो नहि भ’ पबैत छैक। ओ संस्थाक लाइब्रेरी सँ स्त्रीक समस्या आ सरोकार संबंधी किछु पोथी घर आनय आ खाली समय मे ओकरा बहुत ध्यान सँ पढ़य। ओ सजग रहय आ अपना ठामक स्त्रीक दुर्दशा सँ चिंतित। तकर बादो ओ अपन विवाह मे मामाक निर्णय केँ नकारि नहि सकलि रहय। मामाक मुँहें ओ माय केँ कहैत सुनने रहय, “लड़का दिल्ली मे रहै छैक, एक टा एक्सपोर्ट कंपनी मे सुपरवाईजर छैक। ओकर बियाह डेढ़ वर्ष पहिने भेल रहैक, मुदा छबे मासक भीतर कनिया जे नहिरा गेलैक से घुरय लेल तैयार नहि भेलै।” ई सुनि मनोरमाक मन मे हजारो प्रश्न तरंगित हुअ’ लागल रहैक, मुदा ओ चुप रहलि। चिंता त' माइयो केँ कम नहि भेल रहैक मुदा भाइक उपकारक बोझ बकार फूट’ नहि देलकै। भाइ तैयो सफाइ देने रहय, “सरजू यादव केँ परोपट्टा मे के नहि चिन्हैत छैक ? सात-आठ बिगहा खेत छैक, आ कोनो कन्यादान नहि, मात्र दू टा बेटा। आ ई लड़का मनोज बढ़िया कमाइ छैक । मनोरमा गाम मे थोड़े रहत, दिल्ली मे आनंद करत।”
से सत्ते, सरजू यादव केँ परोपट्टा मे के नहि चिन्हैत अछि ? वैह सरजू यादव, जिकरा आदर सँ सभ केओ दलाल कहैत अछि। माल-मवेशीक अद्भुत जानकार। एहि मामिला मे कोन भेटनरी डॉक्टर ओकर बराबरी करत ? ककरो महींस बियाइ, दलाल केँ बजाऊ। ककरो माल केँ भजहा पकड़ि लेलकै, दलाल सँ सलाह लिय'। ककरो बच्छा जूआ नहि धरै छैक, दलाल सँ ट्रेनिंग दियाबू। एक बेर आनंद झाक महींस बियाइ छलैक । पेटे मे बच्चा उनटि गेल रहैक। भेटनरी डॉक्टरो हाथ उठा देलकैक। लागय जेना महींस के आब जान जेतैक, तब जान जेतैक। पहिलोठे रहैक, अकसक करैत रहैक। तखन बजाओल गेल सरजू यादव। लोक ओकर हाथक कमाल ओइ दिन देखने रहय। आधा घंटाक भीतर महींस-पारी दुनू तंदरुस्त।... इलाका मे ककरो माल-जाल कीनबाक होइ, बिना दलालक सलाह आ कमीशनक कीनब संभव कहाँ रहैक ? एक बेर लूटन बाबू अपन गाय खरीद’ मे दलालक कमीशन मारि गेल रहथि, त' हुनकर ओ गाय फेर पिपरोलिया बला कसाइएक हाथे बिकायल। सरजू यादवक ‘दलाल’ उपाधि मे जतेक आदर रहैक ततेक पवन मंडल केँ ‘मुखियाजी’ कहय मे कहाँ बुझाइत रहैत छैक ? दलालक निंदक गाँव-परोपट्टा मे खोजलो सँ नहि भेटत आ मुखिया केँ जे देखू दू-चारि टा आशीर्वाद दैत भेटि जायत। हँ, हुनकर चर्चा मे लोक ईहो बात जोड़ै छैक, “दलालो मुदा अद्भुत त्यागी अछि। आठ साल पहिने पत्नी मरि गेलि, कतेको लोक बुझेलक, मुदा दोबारा बियाह करय सँ सीधा मना क’ देलक मर्दे। एक्के बात जे आब बेटाक बियाह करायब कि अपने बुढ़ारी मे घिढारी करब।” जवानी मे हरवाही करयवला दलाल केँ आइ अपन अरजल सात बीघा धनहर खेत छैक। गाछी-बिरछी, बाड़ी-झाड़ी की नहि ? लहना अलग चलैत छैक । पूरा जोलहटोली, चुल्हिआरटोली आ खतबेटोलीक बियाह-दान, मरनी-हरनी ओकरे लहना पर। अपन खेती अगता क’क चारि सौ रुपइए ह’र बेचैत अछि। मुदा सरजू दलाल एक दिन एतेक नीचाँ खसि पड़ताह से के विश्वास क’ सकैत अछि ? मनोरमाक कान मे एखनो ओहि रातिक ठकठकी गूंजैत रहैत छैक...
पहिनेक जे-से, बियाहक बाद मनोरमाक मन कने आश्वस्त भेल रहै। रसेरस मनोज पर विश्वास जमय लागल रहैक । बियाहक बिध-बाधक बाद दोसर राति अनचिन्हार लोक आ समाजक बीच जखन एक टा अनजान आवाज ओकरा कान मे पैसल रहैक, “हम अहाँ केँ कोनो शिकाइतक मौका नहि देबै !” हृदय जुड़ायल छलैक।
मनोरमा चुप्पे रहलि। मनोरमा जाहि संस्था मे काज करैत रहय ओतय स्त्री सभक किसिम-किसिमक अनुभव सँ ओ परिचित रहय, जे कोना मरद भुखायल बाघ जकाँ पहिले राति सँ नोचैत-खसोचैट छैक !... तकरा स्त्री सभ अधलाहो कहाँ बुझैत रहैक ? “आखिर पत्नीक धर्मों त' सैह छियैक।” एकटा एहने स्त्रीक अनुभव सुनलाक बाद डॉक्टर दीदी मनोरमा केँ बुझबैत बाजलि छलि, “अपना समाजक स्त्री, जीवन भरि बलात्कृत भ’ बच्चा जनमबैत मरि जाइत अछि आ एको बेर ‘ऑर्गेज्म’ धरि नहि पहुँचि पबैत अछि ! एहि कारणें ओ अनेक बीमारीक शिकार भ’ समय सँ पहिने रोगाहि भ’ जाइत अछि। अपना समाज मे स्त्रीक संगे ‘सम-भोग’ नहि, ओकर ‘उप-भोग’ होइत छै। जाहि स्त्रीक संगे पुरुष जीवन बितबैत अछि ओहि स्त्रीक मन आ ह्रदय सँ ओ अपरिचिते रहि जाइत अछि।” ताहि काल मे मनोरमा एकर किछु अर्थ नहि बुझि सकल छलि। बाद मे गूगल पर सर्च क’ एक टा आर्टिकल पढ़ला पर ओकरा पता चलल रहै जे ‘ऑर्गेज्म माने कामोत्तेजनाक चरमावस्था होइत छैक जे स्त्रियो मे ओतबे होइत छैक जतेक पुरुख मे’। ई पढ़ैत ओ लाज आ डरे पसीना-पसीना भ’ गेल रहय आ जल्दी सँ ओहि लेख केँ बंद क’ देने रहय।
“सत्ते कहने रहय हमर दोस्त, अहाँक सामने त’ हिरोइनो फीका छै।” मनोरमाक ध्यान भंग भेल रहैक। ओ मुस्किया देने रहय, हरसिंगारक फूल झहरि क’ महमहा गेल रहै। ओकरा चौल सूझल रहैक, “अहूँ त’ फिल्मिये डायलोग मारैत छी, बुझाइए फिल्म किछु बेसिए देखैत छी।”
“अरे कहाँ, एतेक फुरसत भेटैत छैक ?”
“हमारा लेल फुर्सत भेटत की नहि ?”
“अहाँ लेल त’ हजारो मालिकक चाकरी कुर्बान क’ देबै।”
“से देखब, शुरू मे एहिना सब पुरुख चान तोड़बाक बात करैत छैक।” मनोरमा अपन एक पैरक बिछिया केंँ सँ दबाबैत कहने रहैक।
“ठीक छैक, नोट क’ लिय’।”
“टीप लेलउँ।”
मनोज मेहँदी लागल ओकर हाथ केँ अपन दुनू हाथ मे लैत कहलकै, “माँगू की मँगैत छी?”
“किछु नै, बस हम आगाँ, पढ़य चाहैत छी।”
मनोरमा केँ मन पड़लै, संस्था मे एक बेर सुभद्रा दीदी, डॉक्टर अम्बेडकर केँ कोट करैत कहने रहथिन, “शिक्षा शेरनीक दूध छियै, जे पीतै से गरजतै।’ तेँ स्त्री केँ सब सँ पहिने शिक्षित भ’ क’ अपना पैर पर ठाढ़ हेबाक चाही मनोरमा।”
“हम त' इंटर से आगाँ नहि जा सकलियैक, अहाँ दिल्ली आऊ त’ ओपन सँ बीए क' लेब।” मनोजक टीस निकलि पड़ल रहैक।
मनोरमाक आनंदक ठेकान नहि रहलैक। ओकर मन भेलैक जे मनोजक छाती सँ चिपैक जाय, मुदा लाज ताहि पर ब्रेक लगा देने रहैक। मनोरमाक एक मन भेलैक जे पहिलुक कनियाक मादे सेहो मनोज सँ पूछैक जे साँचे ओ अपन प्रेमी संगे भागि गेल रहैक ? मुदा, से ओकरा एखन ई उचित अवसर नहि बुझा पड़लैक।... दू राति तक दुनू बतियाइते रहि गेल। एक दोसरक मन केँ थाहैत, एक-दोसरक देह केँ अकानैत आ एक दोसरक आत्माक केवाड़ केँ ठक-ठकबैत... आ फेर दुनूक देह सारंगी बनि गेल रहैक... सारंगीक ‘छाती’ पर सारंगीक ‘गज’ पिछड़’ लागल रहै... तेसर रातुक तेसर पहर, जेना संगीतक सातो स्वर राग मालकौंस मे फूटि पड़ल होइक... ‘इतहु बाजे बाजन लागे दुन्दुभिः धौंसा गाजे’। नव अनुभूतिक एहि पहाड़क फुनगी पर दुनू बेर-बेर चढ़य चाहैत रहय आ ओतय सँ एकहि संग पिछड़य चाहैत रहय। मनोरमा केँ बुझाइ जेना ओकर पूरा देह केँ केओ भाँगक शर्बत मे घोरि क’ गोइठाक मद्धिम आँच पर औंट देने होइक। अगबे निशां... तन-मन जेना निशां मे माति गेल होइक।
बियाहक अगिले दिन गौना भेल रहैक आ एक सप्ताहक भीतर पाहुन-पड़क आ लियौनिहारि सब अपन-अपन घर चलि गेल रहैक। मनोरमा भोरे-भोर उठि क’ चाह बनाबय आ पहिने दीयर सनोजक हाथे ससुर केँ दालान पर पठा दैक, फेर कलौक तैयारी मे लागि जाय। बहुत जल्दीए ओकरा घरक संग-संग टोल-पड़ोसक तारीफ सेहो भेटय लगलैक। मनोजक रहिते टोल-पड़ोसक किछु छौंड़ी सभ केँ मनोरमा साँझ केँ पढ़बय लागल छलि।
एक महीनाक छुट्टी ल’क’ मनोज अपन बियाह लेल गाम आयल रहय आ कोना डेढ़ महीना बीत गेलैक से ओकरा होश कहाँ रहलैक ? ओ तँ मनोरमो केँ संगहि ल’ जेबाक नियार केने रहय मुदा बाबूक कहब मानय पड़लै, “लोक की कहतौक ? कने दिन सासुर डेब’ दही, रीति-नीति सीखि जेतैक त’ अगिला बेर लेने जइहें।” मनोज किछु बाजि नहि सकल रहय। जखन मालिकक तेसर फोन अयलै, ‘नहि अयबें त’ नोकरी ख़तम’ तखन जाक' ओ बेमन सँ ट्रेन पकड़’ दरभंगा विदा भेल रहय। तैयो दू दिन ट्रेन छूटि गेल रहैक। तेसर दिन भोर मे दही-चूड़ाक थारी हाथ मे दैत मनोरमा कान मे फुसफुसा क’ कहने रहै, “आइ नहि ट्रेन छोड़ि देबै, लोक सभ खेड़हा पसारत आ नोकरियो दाव पर लागि जायत।” ताहि पर मनोज मनोरमाक गाल पर थपकी दैत कहने रहैक, पसारय दियौ खेड़हा, छूटय दियौक नोकरी, फेर भेटि जेतैक। साल भरि सँ पहिने डकूबा मालिक थोड़बे छुट्टी देतैक।” आ तेसर बेर चाहियो क’ मनोजक ट्रेन नहि छूटि सकलैक।
जरलाहा के ई कोन ट्रेन छियैक, दिल्ली जाइ मे तीन दिन लगा दैत छैक। एखने फोन आयल रहैक मनोजक । साढ़े आठ बजे दिल्ली उतरल रहैक। मार बाढ़नि ! सरकार एकटा ढंगक ट्रेन त’ चला नहि पबैत छैक आ लोक केँ बुल्लेट ट्रेनक सपना देखा क’ भरमाबै छैक। मनोरमा केँ बहुत तामस उठल रहैक। ओ बड़ी काल धरि मनोज संगें फोन पर हास-परिहास करैत रहलि आ ओकरा भेल फिरिशानीक लेल पटना सँ दिल्ली धरिक सरकार केँ सरापैत रहलि।
ससुर बड़ ध्यान राखैक मनोरमाक। मनोजक गेलाक लगभग तीन महीना बीत रहल छलैक। सप्ताह मे दू दिन लौफा हाट आ दू दिन बड़ैल हाट करब सरजू दलालक रूटीन रहैक । मालक खरीद-बिक्री मे कोनो दिन हजार त’ कोनो दिन दू हजार ओकर कमीशन बन्हौटा रहैक । हाट सँ घुरैत काल ओ कहियो तरकारी त’ कहियो माछ लेने आबय। दीयर सनोज सेहो दासो-दास रहैत छलैक। ओ गामक स्कूल मे दसमा मे पढ़ैत छल मुदा बाप अधिक काल ओकरा खेते मे नुरियेने रहैत छलैक।
शुरू मे सब ठीक-ठाक बितलैक। महीना भरि मनोज रूटीन सँ हर राति फोन करय, जे धीरे-धीरे साप्ताहिक भ’ गेलैक । एमहर मनोरमा केँ किछु दिन सँ अपन ससुरक स्वभाव मे बहुत परिवर्तन बुझाइत रहैक। दलालक चेहरा लोलुप आ आँखि बहुत बाचाल भ’ गेल रहैक। हरदम जेना चिड़चिड़ाइते रहय छल। मनोरमा जखन चाह आकि खेनाइ दैक त’ कोनो ने कोनो बहन्ने ओ ओकरा छूबय चाहय। हटिया जेनाइ आब चारि दिन सँ दू दिन भ’ गेल रहैक। कैक राति त’ भोरहरबा धरि निपत्ता रहैत छल दलाल अपन दूरा सँ। जाहि छौड़ी सभ केँ मनोरमा पढ़बैत रहय ओहि मे सँ रुबिया ओकरा कहने रहैक, “बाबा आइ-काल्हि एको टा घसबहिनी केँ खेत मे घूस’ कहाँ दैत छैक, परमानपुरवाली केँ छोड़ि क’। बाँहि मचोरि क’ खुरपी-पथिया छीन लैत छैक, घोघ उघारि क’ जबरदस्ती मुँह देखैत छैक आ फेर चीन्हि क’ बिखिन-बिखिन क’ गारि दैत छैक।” मनोरमा केँ ईहो पता लगलैक जे दलाल आइ-काल्हि स्वर्गीय फूदन मिसरक दलान पर किछु बेसिए समय दैत अछि। फूदन मिसरक मसोमात बहीन इंदुकला केँ किछु ने किछु काज लगले रहैत छलैक। टोलक एकटा ननदि एक दिन ओकरा सँ चौल करैत कहने रहै, “भड़ामवाली भौजी, जल्दिए तोरा घर नबकी सासू आबय बला छौक। इन्दुकलिया आइ-काल्हि खूब कका केँ खटिया सेबे छैक। जरलाही के एक जलम केलक से मसोमात भेल, तैयो वैह रंगताल छैक।”
मनोरमा एहि बात केँ मजाके मे लेने रहय। मुदा एक दिन ओ देखलक जे दलाल दूरा पर बरद केँ सानी लगा रहल छल कि तखने एकटा छौड़ा आबि क’ पाछू सँ जोर सँ बजलैक, “बाबा हौ, खटिया मचमचाइ छह किने?” आ निच्छोहे भागि गेल रहै। दलाल ओतय राखल एकटा पजेबा उठा जोर सँ छौड़ा दिस फेकैत चालू भ’ गेल छल, “आ ने तोरा माय के खटिया मचमचा दैत छियौक, तोरा बहीन के खटिया मचमचा दैत छियौक, बहान चो...” ताबत सुधीर आबि गेल रहैक। ओ हँसैत कहने रहय, “ई छौड़ा सभ कका केँ बताह बना देतै भौजी, अनेरे ले खौंझाइत छैक।” सुधीर दलालक पितियौतक बेटा जे झंझारपुर कालेज मे बी. कॅाम. फ़ास्ट ईयर मे पढ़ैत छैक। ओ मनोरमाक विशेष ध्यान रखैत रहैक। कालेज सँ घूरती काल कादम्बिनी, सरिता आदि पत्रिका मनोरमा लेल लेने अबैक। मनोरमो केँ ओकरा संग पढ़ाइ-लिखाइ आ देश-दुनियाक बारे मे गप्प करब नीक लगय।
आब मनोरमो केँ अपन ससुर पर किछु-किछु शंका हुअ’ लागल रहैक। एक राति मनोरमा खेनाइ खा क’ पलंग पर लेटल यूट्यूब पर एक टा वीडियो देखि रहल छलि कि ओकरा दूरा दिस सँ कराहबाक आवाज सुना पड़लैक। दूरा कि रहै, घरे सँ सटा क’ पछबारी भरि एक टा एकचारी खसा देल गेल रहैक। मनोरमा खिड़की खोलि क’ आवाज अकानलक। ई त’ बाबू छथिन !.. ओकरा किछु फुरा नहि रहल छलैक जे की करय। बगले मे चौकी पर पड़ल सनोज निसभेर भ’ फोंफ काटि रहल छलैक । ओ सनोज केँ खिड़की सँ आवाज देलकै, “बौआ, उठियौ ने, देखियौक त’ बाबू के की भेलनि।”
दलालक कँपकँपी बढ़ले जाइत रहय, ओ कहरैत बजलैक, “डांड़ फाटल जाइत छैक, पूरा देह कनकनाइ छैक। हड्डी फारने जाइत छैक रो बाप, आब नै बचबौक...”
मनोरमाक कतेको हाक देलाक बादो सनोज नहि उठल रहय । दलाल कहरैत बजलैक, "कने कड़ुआ तेल, लहसुन पका के डाँड़ हसोइथ द’ हे कनियाँ, हुक पैस गेल छैक !”
मनोरमा केँ दया आबि गेल रहैक । अपन पिता ओकरा ढेरबी होइ सँ पहिनहि चलि बसल रहैक। ओकरा एखनो कने-कने मन छैक, बच्चा मे पिता कहथिन जाँत’ लेल त’ ओ हुनकर पीठ पर खूब कुदैत रहैत छलि आ बदला मे भेटैक टॉफी। ओकरा अपन सासुक अभाव सेहो आइ बड़ खटकलै। आखिर बाप-ससुर मे अंतरे की छैक ? ओ झट सँ एक जाबा लहसुन छीलि माली मे कडू तेल मिला क’ गरमेलक आ जाक’ ससुरक डांड़-पीठ मे हँसोथ’ लागलि। ओकरा ससुरक देह धनुष जकाँ अकड़ल बुझा पड़लै। भोरे झंझारपुर ल’ जा क’ डॉक्टर सँ देखेबाक निर्णय लेलक। मुदा, भोर होइते दलालक डाँड़क हुक निपत्ता भ’ गेल रहैक। ओ डॉक्टर लग जेबा लेल किन्नहुँ तैयार नहि भेल। मनोज केँ फोन क’ क' मनोरमा सभ टा बात कहलकैक। मनोज कहने रहैक, “दुर्गापूजा सँ पहिने छुट्टी किन्नहूँ नै मालिक देतैक । एहि बेर गाम अयबैक त’ दरभंगा ल’ जा क’ बाबू केँ नीक जकाँ देखा देबैक।”
दलाल केँ आब गाम सँ बाहरो ‘खटिया मचमचाइत छैक यौ दलाल?’ कहि क’ लोक सभ खौंझाब’ लागल रहैक । ओहि दिन त’ गजबे भ’ गेलैक । अपन खेतक आरि पर ओ बैसल रहय, कने हटिक’ दोसर खेत मे किछु स्त्रीगण सभ घास काटैत अपन सुख-दुख बाँटि रहल छलि। ओही मे सँ केओ बाजलि, “गै, देखही ने बुढ्बा केँ कोना कान पाथि क’ सभ टा बात सुनै छैक, मौगियाहा। एकरा खटिया मचमचाब’ दही तखन घास काट’ देतौ !” एतेक सुनिते सरजू दलाल तमासे जेना बताह भ’ गेल। ओ दुनू हाथे धोती उठा क’ गरदनि सँ इशारा करैत बाजल, “आ ने एखने मचमचा दैत छियौक।” बाकी घसबहिनी चुप्पे रहलि, मुदा जे व्यंग्य-वाण छोड़ने रहय ओ चुप नहि रहलि, “जो ने अपना घरक बेटी-पुतहुक खटिया मचमचा ग' ने, ईह बुढ़ौरा नहितन।” ओहि स्त्रीक रूप देखि दलाल चुप्पे रहबा मे अपन भलाइ बुझलक। आब ओ भीड़भाड़ सँ बचबाक प्रयास करैत छल। गामक चौको पर जाइ सँ बचैत छल। कोनो सामान मँगेबाक होइक त’ सनोज केँ पठा दैत छल।
मनोरमाक मन मे ‘खटखुट’ चलि रहल छलैक। ओकर मन अनसोहाँत सन रहैक। दलालक डाँड़ मे आब सप्ताह मे दू-तीन दिन हुक पैसय लागल रहैक । आ बेर-बेर वैह खिस्सा, “कने कड़ुआ तेल लहसुन पका क' डाँड़ हसोइथ द’ हे कनियाँ।” ओकरा ससुरक मन मे फसल काँट साफ बुझाइ रहैक, तैयो ओ कोनो निर्णय धरि नहि पहुँचि पाबि रहल छलि। ओकरा मन मे की ने की फुरेलैक, नेट पर ‘बुढ़ापाक बीमारी’ सर्च केलक। ढेर रास लिंक खुजि गेल रहैक। एकटा लिंक पर गेल जाहि मे पुरुष मे ‘प्रोस्टेड’ ग्रंथिक मादे जानकारी रहैक । ओ पढ़य लागलि... साठि सँ सत्तरि उम्रक पुरुष एहि बीमारीक शिकार होइत अछि। ई ‘प्रोस्टेड ग्रंथि’ ‘एंड्रोजन’ आ ‘एस्ट्रोजन’ नामक हारमोनक गतिविधि केँ सेहो संचालित करैत छैक। उम्र बढ़ैक संग-संग एहि दुनू हार्मोनक घटय-बढ़ैक अनुपात मे असमानताक कारणे प्रोस्टेड ग्रंथि अचानक बढ़य लगैत छैक । एहि क्रमक शुरुआत मे अचानक पुरुषक भीतर ‘कामोत्तेजना’ बहुत बढ़ि जाइत छैक आ कतेक लोकक लेल बेसम्हार । ओकरा भीतर छिनरपन बढ़ैत जाइत छैक । ई एकटा घातक रोग छैक जकरा प्रति लोक अनजान अछि । एहन पुरुष बेर-बेर संभोग करैक लालसा मे बताह जकाँ भ’ जाइत अछि। जाहि कारणे एहि उम्र मे आबि कतेको लोक ‘बुढ़ारी मे घीढारी’ अर्थात बियाह करैत अछि, सेहो जवान लड़की सँ। एहि बीमारीक अंत पुरुषक नपुंसकता मे होइत छैक। संगहि कतेको दैहिक परेशानी उत्पन्न भ’ जाइत छैक। जेना जल्दी-जल्दी पेशाब लागब, पेशाब मे जलन होयब, हरदम पेशाब लागले रहब। आ धीरे-धीरे ई इन्फेक्शन किडनी धरि पहुँचि क’ ओकरो संक्रमित क’ दैत छै आ पेशाब बंद भ’ जैत छैक...आ फेर खून खसय लगैत छैक।… ई सभ पढ़ैत-पढ़ैत मनोरमाक मन खराब भ’ गेल रहैक । ‘सठियायब’ आ ‘साठा पर पाठा’ सनक कहावतक अर्थ मनोरमा केँ बुझय मे आबय लगलैक । मनोरमा केँ मन पड़लैक, एक बेर ओकर माय ककरो कहैत रहय जे ‘एक जमाना मे बाभन सभ अछिया पर जाइत-जाइत बियाह करैत रहय आ ओकरा मुइला पर जुआन-जुआन बभिनियाँ सभ हकारोस करैत रहि जाइक । किछु त’ अपन जन-बनिहार केँ रतुको बहिया बना लैत छलि। मनोरमा आगाँ पढ़य लागल।... ओहि लेखक अंत मे ईहो लिखल रहैक जे जँ समय पर इलाज आ सर्जरी भ’ जाइक त’ ई असाध्य बीमारी ठीक भ’ सकैत छैक। एहन लोक सँ घृणा करब आ सजा दैक बदला रोगी बूझि ओकरा प्रति दया आ सहानुभूति पूर्ण व्यवहार करबाक चाही। एहन आदमी केँ शारीरिक आ मानसिक परिश्रम सँ बचबाक चाही।’ मुदा, एहन बरियारि सभ सँ त्रस्त समाज मे ककरा धैर्य रहतैक ? मनोरमा सोचैत रहल।
लेख पढ़लाक बाद मनोरमाक नीन जेना कतौ बिला गेल रहैक। ओकरा आगाँ समाजक कतेको भद्र पुरुषक चेहरा नाचय लागल रहैक। बाप रे कतेक जहालत भरल रहल छैक एहि देस-कोसक स्त्रीक जिनगी मे। ओकरा बुझेलैक जेना मनोजो एहि मर्दक दुनिया सँ अलग नहि छैक। बियाहक बाद ओ कतेक प्रेम देखेने रहैक ? जेना सत्रह जनम तक संबंध मे वैह टटकापन आ गर्माहैट बाँचल रहतैक। आ दिल्ली गेलाक महीना बितैत-बितैत सब शिथिल हुअ’ लागल रहैक। आब त’ हालत ई रहय जे मनोरमा आगाँ बढिक’ फोन नहि करय त’ मनोजक फोन आबय मे पंद्रह-पंद्रह दिन लागि जाइक... कखनो ओकरा मनोजक चरित्र पर शंका होइक आ कखनो दया सेहो अबैक, “परबस चाकर केँ अपन जिनगी अपन कहाँ होइत छैक ? गाम मे ठीक सँ खेती-पथारी, स्कूल-कालेज, रोजी-रोजगार रहितैक त’ लोक परदेस मे किएक फकसियारी कटितैक ?” ओकरा दया अबैक जे दिनभरिक थाकल-मादल मनोज ठीक सँ कलौ-खेनाय खाइतो हेतैक कि नहि। संगहि एहि सभ बातक उल्टा सेहो ओतबे ओकरा सोचा जाइक, “कोन ठीक ककरा संगे रहैत हेतैक । शहर मे त’ आइ-काल्हि बिन बियाहे सांय-बहु बनि रहब आम बात भ’ गेल छैक ।” ओ लालटेन केँ एकदम मद्धिम क’ मोबाइलक डेटा ऑफ केलक आ सुतबाक प्रयास करय लागलि।… कि एक टा खटका सन आवाज अयलैक। ओकरा बुझेलैक जेना छोलनी सन किछु चीज सँ केओ बहार सँ बिलैया केँ अलगा रहल होइक। एक पल त’ ओकरा विश्वास नहि भेलैक, मुदा दोसर क्षण ओकर आँखि गवाही देलकैक। ओ धड़फड़ा क’ उठल आ लालटेनक बत्ती केँ एक्के बेर तेज क’ देलकैक। मुदा लौ एक्के बेर जोर सँ फकफकेलै आ चारू भर अन्हारक साम्राज्य पसरि गेलैक। एही बीच केबाड़ीक बिलैया ऊपर उठि क’ माथे भरे खसि पड़लैक। मनोरमा जाबत किछु बुझितय ओकरा एक टा बलिष्ट बाहुपाश जकड़ि लेने रहैक। ओ जोर सँ चिचिया चाहलक, मुदा ओइ तरहत्थीक सामने ओकर आवाज मिमियेबा लेल बाध्य भ’ गेल रहैक। ओ तैयो हारि नहि मानलक। अपन पूरा ताकत लगा समधानि क’ एक्के बेर खूब जोर सँ मारलक दुनू मुक्का। आ से ओहि आदमीक डाँड़े पर जा क’ बजरल रहैक। जकड़ ढील भ’ गेल रहय आ मरदबा लटपटाइत भागल रहैक। अन्हार मे कोशिशक बादो ओहि आदमीक चेहरा नहि चीन्हि सकल मुदा धुआ-काया सँ अनुमान लगबैत रहल।
मनोरमा भरि राति बैसिए क’ बितेलक। सिरमा तर सँ दियासलाइ खोजि क’ लालटेन जरा लेने रहय। और की क' सकैत अछि ? एक मन भेलैक जे एखने जाइ आ सौंसे कचिया हाँसू बुढ़बाक पेट मे आर-पार क’ दै, मुदा बैसले रहि गेलि। ओकरा सामने, आब मनोजक पहिल पत्नीक भागि जयबाक कारण स्पष्ट भ’ गेल रहैक। बाह रे समाज ! उल्टे ओहि मौगी केँ दिनक इजोत मे चरित्रहीन साबित क’ दैत छैक, जकरा संगे रातुक अन्हरिया मे बलात्कार करैत छैक ! ठीके कहैत छलीह डॉक्टर दीदी, “अपन समाज मे बलात्कार जायज छैक, प्रेम नाजायज। हम सभ जाहि समाज मे रहैत छी ओ भीषण रूप सँ मानसिक रुग्णताक शिकार छैक । पुरुष केँ प्रेम करबाक लेल कतेको गोपी आ राधा चाही मुदा पत्नी सीता सन निमुँह चाही। मौका भेटिते ओ इंद्र बनि कोनो अहल्याक घर घुसि अन्हरिया राति मे बलात्कार करत। बुझलहुँ ने मनोरमा, जाधरि पुरुषक मनक इलाज नहि हेतैक ताधरि स्त्रीक प्रति अत्याचार नहि घटतैक । कानून बनेला सँ आ फाँसी देला सँ किछु नै हेतैक। जाहि दिन स्त्रीक मनक बात पुरुष समाज सुन’ लगतैक तहिया ई समाज साँचे बहुत सुन्दर भ’ जेतैक। खाली विश्वगुरु-विश्वगुरु चिचियेला सँ किछु नै हेतैक ।” सत्ते, डॉक्टर दीदी जीवनक कतेक प्रैक्टिकल बात कहैत छथि। भोरहरबा मे जा क’ ओकरा कने कालक लेल भक लागल रहैक।
भोर मे उठल तँ मनोरमा केँ पता लगलैक जे आइ कते दिनका बाद दलाल लौफा हाट गेल अछि। सनोज केँ खेत मे ‘ठोकरा’ ओल’क ड्यूटी द’ गेल रहैक। मनोरमा केँ सनोज पर दया आबि गेलैक आ एक पलक लेल रतुका बात ओ बिसरि गेल। जल्दी-जल्दी रिफाइंड तेल मे दू टा परोठा सेद क’ आमक फारा आचारक संग सनोजक सामने परसि देलक। सनोज चटकारा ल’ क’ बड़ी काल तक अचारक खलकोइया केँ चुसैत रहल आ फेर खेत दिस विदा भ’ गेल। मनोरमा अपने दिन भरि भुखले रहि गेल। ओकरा एक मन भेलै जे एखने मनोज केँ फोन करय आ सभ टा बात बता दैक। फेर की मन मे अयलैक, ओ निर्णय बदलि लेलक। साँझखन दलाल अयलैक त’ आँगन नहि अयलैक। सनोजक हाथे लगभग डेढ़ किलोक एक टा फूलकोबी आँगन भेजबा देने रहैक। मनोरमा सनोजेक हाथे खेनाइ दूरा पर पठा देने रहैक आ खिड़की सँ ससुर केँ सुनबैत कहने रहैक, “बौआ जतरा मे अहाँक भैया एथिन त दरभंगा ल’ जा क’ बाबूक इलाज नीक जकाँ करा देबैक। ओपरेशनो भ’ सकैत छैक, मुदा डांड़क कनकनी सदाक लेल ठीक भ’ जेतैक।”
दलाल कोबीक एक टा बड़का टुकड़ा रोटी मे लपेटि क’ मुँह मे लेनहि रहय कि टहकल तेल सन पड़लै मनोरमाक बात। क्षण भरि लेल संज्ञाशून्य जकाँ भ' गेल। ताउर सुखा गेलैक। एक्के बेर गीड़’ चाहलक, कि कोबीक डांठ हल्लक मे जा क’ अटकि गेलै। जल्दी-जल्दी पानि सँ गटकलक, जोर सँ सरकल, जे धीरे-धीरे हिचकी मे बदलि गेलैक। तरकारीक बुकनी मगज धरि पहुँचि गेल रहैक, किछु पानि नाक सँ आ किछु आँखि सँ बहि गेलैक। ऑपरेशन शब्द साजिशक पर्याय बुझेलैक दलाल केँ। बाटीक तरकारी छीपा मे उलटि ओ बाटी मे हाथ धोअ’ लागल, मुदा एखनो ओकर नजरि छीपा मे पड़ल ओहि कोबीक गस्सल फाँक पर अटकल रहय जे आधा झरकल आ आधा हरियर रहय।
एहि घटनाक लगभग एक महीना बीत रहल छलैक। एहि बीच दलालक डाँड़ मे एक्को बेर हुक नहि पैसल रहैक। मनोरमाक आत्मविश्वास बढ़ि गेल रहैक। ओ मनोज केँ सब टा बात खुलि क’ नहि कहल। नहि चाहैत रहय जे घर बिलैट जाय। आब देर राति तक दलाल इंदुकलाक दलान पर बितब’ लागल छल। इंदुकलाक भाइक एहि बेर माघ मे तेसर बरखी भ’ जेतैक। भातिज सब परदेस मे, घरक सभ टा जिम्मेदारी इंदुकलाक कान्ह पर छलैक। आइ-काल्हि हर दोसर दिन ओकर बरद केँ कोनो ने कोनो बेमारी पकड़ि लैत छलैक आ दलाल ओकर देखभाल मे राति-राति भरि अपस्याँत रहैत छल। मनोरमा आब सूत’ सँ पहिने बिलैया केँ डोरि सँ नीक जकाँ बान्हि दैत छलि।
ओइ दुपहरिया मे छौड़ी सभ पढ़य लेल अयलैक त’ ओकर मन उचटल जकाँ रहय। पढ़ैबाक बदला मनोरमा एमहर-ओमहरक बात करैत रहलि। छौड़ी सभ सेहो रस ल’ क’ कतेको सूचना दैत गेलैक। रुबिया कहलकै, “है भौजी से बुझलहक, ओ जे सरपंचा छ’ ने से परसू राति मे धमदाहा बालीक घर मे घुसि गेल रहैक। ओ कुकुर बुझि क’ तेहन ने डाँग मारलकैक जे एकटा अलंग तोड़ि देलकैक। से कहै छिय’ तीन दिनक बाद घर सँ निकललह सरपंचा, सेहो नंगराइत। लोक पुछैक की भेलह त’ कहय जे साँड़ पटकि देलक खेत मे।”
दोसर छौड़ी एहि घटनाक विश्लेषण करैत बजलैक, “मार बाढ़नि जुआन सभ परदेस खटैत छैक आ गाम मे बुढ़बा सब कनिया-पुतरा, धी-बेटी केँ जीयब मोस्किल केने छैक।”
“जखन बौह केँ संगे रखबाक डाँड़ मे दम नै रहय छैक त’ बियाहे कियैक करय छैक। बियाही क' माय-बापक चरवाही मे छोड़ि क’ शहर मे समदाही संगे मस्त रहैत छैक ।”
रुबियाक बात पर मनोरमा केँ हँसी लागि गेल रहैक। ओ कहलकैक, “देखब रूबी, अहाँ अपन दूल्हा सँ पहिने करार क’ लेब।” रुबिया लजा गेलि रहय। तखने सुधीर आबि गेल रहैक । ओकरा हाथ मे कादम्बिनी पत्रिकाक प्रेमकथा विशेषांक रहैक । ओ मनोरमा केँ दैत कहलकैक, “ध्यान सँ पढ़बै भौजी बड़ इंट्रेस्टिंग कहानी सब छैक।” मनोरमा कहलकैक, “से पढ़लाक बाद कहब इंट्रेस्टिंग छैक कि नहि ।” आ मुस्किया देने रहैक।
दलाल भड़ामवालीक एहि रूप सँ डरा गेल रहय। “आखिर बिना कोनो बेमारीक ई हमर कथीक अपलेशन करेतैक ? कोनो ठेकान नहि एहि मौगीक। पहिनहि सँ संस्थाक खेलायल अछि।” ओकरा भीषण साजिश बुझेलैक । ओ भीषण असुरक्षाबोध सँ ग्रसित भ’ गेल छल। असुरक्षा सँ त्रस्त व्यक्ति केँ अपन सुरक्षाक सामने किछु ने सुझा पड़ैत छैक। ओ कतेको नीचा खसि सकैत अछि। ओहिनो दलाल लोकक खौंझेबाक कारण भीड़-भाड़ सँ बचैत रहय। ओ आब बात-बात मे सनोज केँ पचास टा गारि दैत रहय। अपन हित-अपेक्षित केँ खोजि-खोजि क’ कान मे फुसफुसा क’ मनोरमाक चरित्रक-हनन करय। ओहि दिन पुरनी पोखरि पर अपन बालसखा बंकर सँ कहलकैक, “भजार, हमारा त’ मनोजबाक ईहो कनियाँक चालि-चलन ठीक नै बुझाइ छौक। ई परमेसराक बेटा सुधिरबा संगे हरदम लटापटी करैत रहैत छैक। घर मे रहब मुस्किल भेल जाइत अछि ।”
“हाँट-दबाड़ नहि करबही त’ नाक कटा क’ छोड़ि देतौ आइ-काल्हिक छौड़ी-मौगी।” बंकर सलाह देलक।
“हम समझाब' चाहलियैक त’ उल्टे कहैत छैक जे हमर दिमाग फिर गेल छैक। आब हमर अपलेशन करेबाक जिद पर अड़ल छैक।”
“मार बहिनचोद के, बिना बीमारीक कोन अपलेशन करेतौक रे ? कोन ठीक, किडनी-फिडनी निकलि क’ बेच देतौक आ लापत्ता भ’ जेतौक, पहिलुकबी जकाँ । हम त’ ई कुटुमैती करैते काल कहने रहियौक भजार जे मसोमातक बेटी केँ घर नहि आन, खेलायल हेतौक छिनरी के ।” दलाल किछु बजितय कि ओत’ पछबारि टोलक दू-चारि टा छौड़ा आबि गेलैक। ओ दुनू चुप भ’ गेल।
दलाल अपन पुतहुक मादे ई गूढ़ रहस्य जकरा कहय तकरा सँ अंत मे ईहो निहोरा करय, “ई बात अपने तक राखब, इज्जतिक मामिला छैक।” आ ओ आदमी दोसर-तेसर केँ वास्कोडिगामाक स्टाइल मे रहस्योद्घाटन करैत एहि बात केँ दोहराबय, “ई बात हमरे टा बूझल छल जे अहाँ केँ कहलहुँ तें अपने तक राखब।” तीन-चारि दिन मे ई हालत भ’ गेलैक जे हर दलान आ खेत-खरिहान मे मनोरमाक चर्चा आम भ’ गेल। एक से एक रहस्यमय कथाक कल्पना, निर्माण आ वितरण अहर्निश चलि रहल छल। मनोरमाक चर्चा होइते लोक कहय, “हमारा त’ बहुत पहिनहि सँ सभ टा पता अछि। हम त’ अपन अँखिए पकड़ने छियैक । एक साँझ हम हर द’ कहबाक लेल दलालक घर गेल रही त’ ओ दालान पर नहि रहैक। अंगना गेलियैक त’ देखैत छी जे... छौड़ा मुँह पर गमछा बान्हिक’ भागि गेल, नहि त' ओही दिन पकड़ि क’ डाँड़ तोड़ि देने रहितियनि सरबे के।”
“की करबहक हौ, बेचारा दलालक भागे खराब छैक, पहिने घरवाली मरलैक, फेर पहिल पुतहु भागलै आ कोनो भोर सुनभक जे राति मे ईहो सुधिरबा संगे निपत्ता भ’ गेलैक।”
...आ किछु उचक्का सभ ईहो प्रचार क’ रहल छलैक, “भड़ामवाली भौजी दलालक बधिया कराब’ चाहै छैक, तें ओकरा बदनाम क’ रहल छैक।”
“फेर इन्दुकलियाक खटिया के मचमचेतैक हौ?”
हें हें हें!... ठें ठें ठें!...
मनोरमा केँ रुबियाक माध्यम सँ सभ टा खिस्सा पता चलल रहैक। रुबिया ईहो कहने रहैक जे दलाल काका हमरो बाबू केँ कहैत रहय जे अपन बेटी केँ भड़ामवाली लग किए जा दैत छही, बिगाड़ि देतौक। मनोरमाक दिमाग सन्न रहि गेलैक। लोक कतेक खसि सकैत अछि ? ताहू मे ससुर, बियाह मे घोघट देनिहार ! लाज रखबाक बचन देनिहार। छी: ! ओ फोन निकाललक मनोज केँ लगेबाक लेल, मुदा की दिमाग मे अयलैक संस्था वाली दीदीक नंबर खोजय लागलि। सर्च करबाक लेल ‘सुभद्रा’ टाइप केलक कि पूरा नाम स्क्रीन पर आबि गेलै--डॉ. सुभद्रा झा। ओ डायल क’ देलक।
ओमहर सँ आवाज अयलैक — हेल्लो!
“दीदी, हम छी मनोरमा। चिनहलियैक ?”
“हँ, हँ, किएक ने, कहू कोना छी?”
मनोरमाक आँखि नोरा गेल रहैक आ गला भारी। लगभग बीस मिनट धरि ओ सुभद्रा दीदी सँ बतियाइत रहल। एकहक टा खिस्सा हुनका बता देलकनि आ एहि चक्रव्यूह सँ निकलबाक लेल हुनका सँ सलाह सेहो माँगलक। सुभद्रा ओकरा धैर्य रखबाक दैत किछु सलाह सेहो देने रहथिन, “देखू मनोरमा एहि समाजक मन मे हजारो सालक जमल काई केँ अहाँ एक दिन मे नहि साफ़ क’ सकैत छी। जेना कहलहुँ से करू आ जँ जान पर बनि आबय त’ हमर नंबर अहाँ लग अछिए, हम थानाक नंबर सेहो इनबॅाक्स क’ दैत छी।”
सुभद्रा सँ बात केलाक बाद मनोरमाक मन कने हल्लुक भेल रहैक आ आत्मविश्वास सेहो मजगूत।
दुर्गा पूजाक मेला जमि गेल रहैक। पंचमीक भोरबा मे लगभग तीन बजे मनोज गाम पहुँचल रहय। टेम्पो-टेक्सी वला सभ त’ परदेसी केँ देखिते जेना महीना भारिक कमाइ एक्के बेर मे लुटि लेबय चाहैत छल। दरभंगा सँ गाम कुल एक्काबन किलोमीटरक लेल पंद्रह सौ रुपैया लेने रहैक ऑटो वला। दिल्ली मे एतेक दूरीक लेल अधिक सँ अधिक ओकरा पाँच सौ रुपैया लगितैक । तीन आदमी मिलि क’ कयने रहय ई ऑटो। बभनटोलीक बौआ झा जे सागरपुर मे एक टा मंदिर पर सात हजार महिनाबारी पर काज करैत छैक आ गांधीनगर मे कपड़ाक छोट-मोट कारोबार कर’ बला रहमत मियाँ संग मिलिक’ सझिया ऑटो कयने रहय मनोज। जँ ई दुनू गोटे नहि भेटितैक त’ फेर बसे टा आसरा रहैक। मनोरमा भुखले ओकर बाट ताकि रहल छलैक। मनोज केँ नीक लगलैक मुदा ओकर चुप्पी आ सर्द व्यवहार ओकरा दुखी क’ देने रहैक। खाइत-पियैत फरीछ हुअ’ लागल रहैक। मनोज एतेक दिनका बाद आयल रहै। मनोरमा किछु कह’ चाहलकैक त’ ओ अनठा देलक। ओकरा एक्के टा भूत सवार रहैक। ओ मनोरमा केँ बियाहक तेसर राति दिस ल’ जयबाक कोशिश केलकैक, मुदा मनोरमा यंत्रवत प्रतिक्रिया विहीन बनल रहलि। ओ चिढ़ क’ कहलकैक, “जखन मन मे बिर्रो उठल रहैत छैक त’ देह मे लैस नहि अबैत छैक, ओना बलात्कार करबाक त' अहाँ केँ सर्टिफिकेट भेटले अछि।” मनोज किछु बूझि नहि सकल आ कनिए काल मे फोंफ काटय लागल। पूजा मे अहू बेर राजा सलहेशक नाच आयल रहैक। कुसुमाहरणक प्रसंग लौडिस्पीकर पर चारू भर गुँजि रहल छलैक।
मनोज अगिला दिन साँझखन मेला दिस घूम’ निकलल त’ ओकरा कान मे मनोरमाक बारे मे कतेको अनसोहाँत बात पिघलल शीशा जकाँ पड़ैत रहलैक। ओकरा मनोरमा पर एक्कोरत्ती शक नहि रहैक, मुदा ई सौंसे गाम बताह थोड़े भ’ गेल छैक ? जेमहर जाऊ एक्के रंग बात —
“रे बाऊ तोहर कनियाक मादे जे किछु ऊँच-नीच सुनलियौक से नीक नहि लागल।”
“दलाल तोरा दुनू भाइक लेल बड़ पैघ त्याग केने छौक, ओकरा दुखी जुनि करिहें रे बाऊ।”
“हम त कहबौ एकरा दिल्ली की ल’ जेबही, ओतहुओ घिना जेतौक।”
“छोड़ एकर मोह, मरदक लेल मौगीक कोनो कमी छै की?”
ओ की सोचि क’ गाम आयल छल आ की सुनि रहल अछि। पहिने तीन गोटे मिलिक’ एक कमरा लेने रहय आ गाम आब’ सँ पहिने अपन एक टा अलग कमरा किराया पर ल’ लेने रहय। ओकरा विश्वास रहैक जे मनोरमा केँ ई कमरा पसंद अयतैक। मनोज केँ मनोरमा सँ किछु पुछबाक हिम्मतो नहि भ’ रहल छलैक। अगिला साँझ ओ तीन टा गोली भाँगक खा क’ सूतय लेल चलि गेल रहय। ओकरा मेला जेबाक हिम्मत नहि भेलैक। जे भेटैक से एक्के टा बात... मनोरमा एहि बात केँ ताड़ि गेल रहय। ओ मनोज सँ आहिस्ते सँ पुछलकैक, “अहूँ केँ हमर चरित्र पर शक अछि किने?”
“नहि, लेकिन पूरा गाम थोड़बे झूठ बजतैक?”
“आ अपन बापक चरित्र पर की कहनाइ अछि अहाँक” मनोरमाक धैर्य जवाब द’ रहल छलैक।
“अहाँ, बताह भ’ गेल छियैक की?”
“हाँ, हम बताह छी। कहियो अहाँ ई जानबाक प्रयास केलिऐ जे अहाँक बियहुती कियैक भागि गेल रहय ?” मनोज केँ लगलैक जेना ओकर पौरुष पर प्रश्न-चिन्ह लागि गेल होइक। ओकरा मनोरमा पर बड्ड तामस उठलै। तैयो ओ स्थिति केँ सामान्य करबाक लेल मनोरमा केँ अपन आलिंगन मे लेब’ चाहलक। मनोरमाक मन खिन्न रहैक। ओ कहलकै, “पहिने अहाँ हमर प्रश्नक जवाब दिय’ हम जनैत छी, अहाँक ई राति भरिक प्रेम अछि, भोर होइते हमारा पर पंचैती करय वला मे अहूँ रहब।”
मनोज केँ किछु फुरा नहि रहल छलैक, ओ भाकुआयल याचनापूर्ण आँखिए मनोरमा दिस तकैत रहल।
“देखू, बियाहक आधार मात्र घर नहि होइत छैक, सेक्स नहि होइत छैक। तन, मन आ आत्माक एक संग मिलन पति-पत्नीक संबंध केँ स्थाइ बनबैत छैक। जखन मन आ आत्मा पर चोट पहुँचैत छैक त' तन मासुक लोथड़ा मात्र रहि जाइत छैक। पहिने हम दुनू गोटे अपन-अपन मनक काँट निकाली, तखने फेरो सँ विश्वास जमि सकैत अछि।”
मनोजक मन जाहि फुनगी पर चढ़ल रहैक, ओकरा मनोरमाक बात अनसोहाँत लगलैक। संगहि तामस सेहो, “एक त’ हमारा सनक प्रोग्रेसिव आदमी जे एतेक बात सुनलाक बादो मनुहार क’ रहल छियनि आ ई छिड़ियाइत छथि। हमरा त’ आब पूरा विश्वास भ’ रहल अछि, नइँ त’ कोनो सतबरती मौगी भला एना...” तैयो मनोज मात्र एतबे बाजल, “एखन ई बात सब छोड़ू, भोर मे बात करब।”
“त फेर भोरे मे हमारा संग ईहो बात करब।” मनोरमाक ठोकल जवाब मनोजक पौरुष केँ आहत क’ देलकैक। ओ उठल आ मेला दिस घूम’ लेल निकलि पड़ल। मनेमन मनोरमा केँ गरियाबैत रहल, “ईह छिनरी के... सतबरती बनैत छैक। सौंसे गाम घिना क’, नाक कटा क’, उल्टे चोर कोतबाल केँ डाँटय।”
दलाल केँ अपन प्रतिभा पर बहुत विश्वास आ गर्व रहैक। केहन-केहन बाभन-राजपूत-भुईंहार के कान कटैत रहय ओ। ई कल्हुका जनमल हमर की नोचि लेत?.. ओ मनेमन मुस्कियेलक। मौका भेटिते मनोज केँ कहि देने रहैक, “एखन एकरा दिल्ली ल’ जेबाक कोन जल्दी छौक ? ओकर माम के समाद भेजबा देलियैहें। जतरा दिन ल’ जेतैक । छओ महीना नहिरा मे छोड़ि दही। दिमाग ओरेतै तखन देखल जेतैक।” मनोज चुप्पे रहल।
ओमहर दुर्गाजीक भसानक तैयारी चलि रहल छलैक आ एमहर मनोरमा केँ नहिरा-भसानक तैयारी मे दलाल लागल छल। एक-दू टा अपन हित-अपेक्षितक संग सरपंच केँ सेहो ओ बजा लेने रहय। “कोन ठीक ‘संस्था’क खेलायल मौगी अछि, कोनो रंगताल ने ठाढ़ क’ दिए।” मनोज सेहो एक कोन मे चुपचाप बैसल मोबाईल पर कोनो गेम मे उलझल रहय। मनोरमाक मामा कें पहिनहुँ किछु अनसोहाँत लागल रहैक जे एतेक दिन त’ कहलो पर दलाल बिदागरी नहि करेलकै आ आब जखन पाहुन गाम आयल छथि त’ समाद द’ क’ बिदागरी करा रहल छैक । मुदा एत’ आबि क’ हुनको किछु-किछु भनक लागि गेल रहनि। ओ हिम्मत करैत बजलाह, “जाधरि पाहुन गाम मे छथि, मनोरमो एतहिये रहितैक त’ नीक रहितैक।”
“एखन चुपचाप अपन भगिनी केँ ल’ जाऊ, जे कहै छी।” दलाल बाजल।
“मार बैंह के, कोन खानदान छी अहाँ सभक, नाक कटा देलहुँ हमारा सभक।” सरपंच पहिनहि सँ तैयारी मे रहैक।
दूरा आ अंगनाक बीच लागल टाटक अ’ढ़ सँ दालान परहक गलगुल सुनि मनोरमा केँ बुझबा मे किछु भाँगठ नहि रहलैक। ओ सीधे दूरा पर आबि क’ ठाढ़ भ’ गेलि। आइ ओकरा माथ पर नुआ लेबाक कोनो आवश्यकता नहि बुझेलै। एक पलक लेल सभ केओ सकपका गेल रहैक । देवमोहन ठाकुर किछु बाजय चाहैत छल कि मनोरमा गरजल, “हम कत्तौ नै जेबैक, भेजबाके छैक त’ एहि बुढ़बा के बद्री-केदार तीर्थयात्रा पर भेजू जे अपन पापक प्रायश्चित करतैक। अपन छिनरपन नुकेबाक लेल ई बुढ़बा हमरा भरि गाम मे बदनाम क’ देलक । हम थाना-पुलिस बजा लेबैक, बलु एत’ सँ नहि हिलबैक।”
थाना-पुलिसक नाम सुनिते रिपुदमन झाक तालु सुखा लागल रहनि। ओ दलाल दिस तकैत बजलाह, “कने मैया जीक भसौनक व्यवस्था मंदिर पर जाक’ देखैत छियैक।” आ उठि-पुठि क’ निकलि पड़लाह। बात केँ सम्हारैत देवमोहन ठाकुर बाजल, “हय कनियाँ बिना सबूत के ऐना नहि आगि उठेबाक चाही तोरा। दलालक प्रतिष्ठा परोपट्टा मे छनि।”
“त’ ठीक छैक हम अपन मोबाईल मे सभ किछ रिकार्ड कयने छियैक जे कोना लोक बिलैया छिटका क' घर मे घुसैत छैक । काल्हि जा क’ पुलिस के द’ अबैत छियैक । आ पंचैती केनिहारो के नाम लिखा देबैक।”
दलालक चेहरा फक पड़ि गेल। सरपंच अपन अंतिम तीर छोड़ने रहय, “हमारा सब बूझल अछि। आइ-काल्हि राष्ट्रवादी लोक केँ बदनाम करबाक लेल एहिना ककरो धर पर ककरो मूड़ी लगा’ क’ वीडियो बना दैत छैक। सभ टा टेक्निकक खेल छियैक। ई जरूर कोनो साजिश छियैक।”
“ई वीडियो असली छियैक कि नकली से त’ अदालति मे फरिछेतैक सरपंच जी, मुदा अहाँ केँ जे नकली साँड़ पटकि देने रहय, तकर असली सबूत हमारा लग मे छैक। एहि गामक चारि-पाँच टा बुढ़बाक एक्के संगे आपरेशन करेनाइ बड़ जरूरी छैक।”
सरपंच मोदेलाल अवाक् रहि गेल रहय। एतेक पंचैती केलक कहियो कियो चौआ नहि हिललैक आ आइ ई दू-कौड़ीक मौगी हुनका चुप करा देने रहय। ‘...ई मौगी हमर बधिया कराओत? ईह बुरि...’ गारिक आधा वाक्य ओ मनहिमन पूरा केलक। दलालक त’ जेना वाके हरण भ’ गेल रहैक। आ मनोज केँ अपना ऊपर ग्लानि भ’ रहल छलैक । एक बेर ओ अपन पिता दिस घृणा सँ भरल नजरिए तकलक आ अपन माथ पकड़ि लेलक। किछु काल पंच सभ दलाल दिस तकैत रहल जे ओ अपन सफाइ मे किछु बाजत, मुदा दलाल केँ त’ जेना ठकबकोर लागि गेल रहैक। धीरे-धीरे एक-एक क’ पंच सभ ससर’ लागल। आब मनोरमाक ध्यान मामा दिस गेल रहैक। ओ झट सँ पाएर छूलक आ बाजल, “बैसू मामा हम चाह बना क’ अनैत छी।” ओ जल्दी सँ तीन कप चाह बना क’ आनलक आ मामाक संग-संग दलाल आ मनोज दिस सेहो बढ़ा देलकैक। दलाल त’ नहि लेलक मुदा मनोज झिझकैत कप उठा लेने रहय। दलालक आँखि एखनो जमीने मे गड़ल रहय। चाह पी क’ मामा निकलि गेल रहथि। मनोरमाक जिद केलाक बादो ओ नहि रुकला, “भोरे महींस के दुहतैक, एकहत्थू भ’ गेल छैक।” सनोज मेला पर सँ घुरलैक त’ मुरही-कचरी आ आलूक च’प भौजी लेल लेने आयल रहैक। ओ कहलकैक, “भौजी पहिने गरम-गरम खा लिय’ फेर भनसा करब।"
कनेक काल पहिने घरिघंटा आ शंखक आवाज बंद भ’ गेल रहैक। दुर्गाजी भसि गेल रहथि। दलाल केँ खेनाइ मनोरमा सनोजक हाथे दूरा पर भेजबा देने रहय, पता नै खेलक कि नहि। “कोनो बात नहि भोर मे ओ छीपा धुआ जेतैक।” मनोरमा सोचलक आ बाकी बर्तन धो-धा’ क’ पथिया मे पानि गर’ लेल छोड़ि देलक। सूतय लेल गेलि। मनोज पहिनहि सँ पड़ल रहय। बहुत हिम्मत क’ क’ ओ बाजल, “हमारा माफ क’ दिय’। चलू दिल्ली, फेर एहि गाम घुरि क’ नहि अयबैक।”
“गाम सँ भागला सँ समस्याक निराकरन थोड़बे हेतैक ?”
“त’ चलू थाना मे रिपोर्ट लिखा दियौक ?”
“से तकर जरूरत पड़तै त’ रिपोर्टो लिखा देबैक, मुदा कानून बनेला मात्र से ई बीमारी नहि जेतैक।”
“एहन आदमी पर एखनो अहाँ केँ दया अबैयै?
“फाँसी घीचै-लगबैक त' एक्को टा मरद दुनिया मे बचतैक ? कि जुआन कि बूढ़? एक दिन अहूँ केँ जँ बुढभस बीमारी भ’ जाए तखन ?” मनोरमाक ठोर पर मुस्की छिटकि गेल रहैक। मनोज ओकरा दिस तकैत रहि गेल। मनोरमा कहलकैक, “हम डॉक्टर सँ बात केने छियैक, अहाँ अपन बाप केँ डॉक्टर लग चलय लेल तैयार करू। सब ठीक भ’ जेबाक चाही। आ कने ध्यान रखियौक, कहीं किछु क’ ने बैसय!”
“से किछु ने करतैक। हमर बाबू सन घाघ भेटत?” मनोजक सामने पहिल कनियाक चेहरा नाचि गेल रहै, “एक टा बात कही?”
“कहू ने।”
“ओइ वीडियो केँ डिलीट क’ दियौक।”
मनोरमा केँ हँसी लागि गेलैक। बाजल, “ओ त’ हम फुसिए कहने रहियै, अहूँ केँ त’ हमारा पर विश्वास नहि रहल?”
“आब त’ बकैस दिय'।” मनोज दुनू हाथे मनोरमाक पैर जाँतैत बाजल।
मनोजक गाल पर अपन ठोरक लिपस्टिक चिपकाबैत मनोरमा बाजलि, “सुधरबाक एक टा
मौका अहूँ केँ भेटबाक चाही... जाऊ, बकैस देलहुँ।”


text:
नवका- पुरनका लेख सर्च करु...
दूरदर्शन-आकाशवाणी पर मैथिली !
दूरदर्शन आओर आकाशवाणी पर मैथिलीक प्रसारण समय बढ़ाबय केर मांग कएल गेल अछि. बिहार विधान परिषद के सभापति श्री ताराकांत झा एहि बारे मे सूचना आओर प्रसारण मंत्री अंबिका सोनी जीके एकटा पत्र लिखलखिन्ह. पत्र मे अंबिकाजी सं आग्रह कएल गेलन्हि जे दूरदर्शन आओर आकाशवाणी पर मैथिलीक लेल कम सं कम तीन घंटाक समय देल जाए. पत्र मे इहो कहल गेल अछि जे दोसर भाषा जकां मैथिलीके टीवी रेडियो पर समय नहि देल जा रहल अछि. ताराकांतजी के इहो कहनाय छनि जे दरभंगा रेडियो स्टेशन सं जे पांच मिनटक मैथिली समाचार आबितो अछि ओ पटना मे तैयार कएल जाएत अछि. जखन कि मैथिली मे सिर्फ समाचारे नहि बल्कि सामाजिक... सांस्कृतिक कार्यक्रम सेहो प्रसारित करबाक जरूरत अछि.
ई अजीब बात अछि जे नेपाल सं करीब दर्जन भरि एफएम स्टेशन सं मैथिली कार्यक्रम प्रसारित कएल जाएत अछि आओर ओ काफी हिट अछि. एहि एफएम स्टेशन के काफी विज्ञापन सेहो मिलि रहल अछि. नीक कमाई भs रहल अछि. सौभाग्य मिथिला मैथिलीक चैनल अछि. एकरे संग हमार... महुआ न्यूज़ आओर नेपाल1 चैनल सं सेहो मैथिलीक कार्यक्रम... समाचार प्रसारित होएत अछि आओर ओ काफी लोकप्रिय भs रहल अछि. मुदा सरकारी प्रसारण संस्था एहिके लsक गंभीर नहि दिख रहल अछि. आब समय आबि गेल अछि जे इलाका के लोक सभ से सेहो एहि बारे मे मांग करबाक चाही.
हमर ईमेल:-hellomithilaa@gmail.com
सदस्यता लें टिप्पणियाँ भेजें (Atom)


text:
गृहस्थ लेल साधारण नियम
(स्रोत: कल्याण)
१. प्रातकाल सूर्योदयसँ पहिले उठू।
२. उठिते भगवान् केर स्मरण करू।
३. शौच-स्नान आदि सँ निवृत होइत भगवान् केर उपासना, सन्ध्या, तर्पण आदि करू।
४. बलिवैश्वदेव (नमकरहित पाकल भोजनसँ अग्निकेँ हवन) केलाके बाद समयपर भोजन करू।
५. रोज प्रातकाल माता, पिता आ गुरु आदि श्रेष्ठजनकेँ प्रणाम करू।
६. इन्द्रियकेर वश नहि भऽ, ओकरा ऊपर नियंत्रण करैत यथायोग्य काज लियौक।
७. धन कमाइ लेल छल, कपट, चोरी, असत्य आ बेईमानीकेर तयाग करू। अपन कमाइकेर धनमें यथायोग्य सभक हक बुझू।
८. माय-बाप, भाइ-भौजाइ, बहिन-बुआ, स्त्री-पुत्र आदि परिवारकेर आदर आ प्रेमसँ पालन करू।
९. अतिथिकेर सत्य मनसँ सत्कार करू।
१०. अपन हैसियत अनुसार दान करू। पडोसी आ गामवासीकेर सत्कारपूर्ण सेवा सदिखन करू।
११. सभ कर्मकेँ पैघ सुन्दरता, सफाइ आ नेकनीयतीसँ करू।
१२. केकरो अपमान, तिरस्कार आ अहित नहि करू।
१३. अपन कोनो कर्मसँ समाजमें विश्रृंखलता आ प्रमाद उत्पन्न नहि करू।
१४. मन, वचन आ शरीरसँ पवित्र, विनयशील आ परोपकारी बनू।
१५. सभ कर्म नाटकक पात्रक समान अपन नहि मानि करू, लेकिन करू ठीक सावधानीक संग।
१६. विलासिता सँ बचल रहू – अपना लेल खर्च कम लगाउ। बचतकेर पैसासँ गरीबक सेवामें खर्च करू।
१७. स्वाबलंबी बनिकय रहू – दोसरपर अपन जीवनक भार नहि डालू।
१८. निकम्मा कहियो नहि रहू।
१९. एहि बात केर पूरा ध्यान राखू – अन्यायकेर पैसा, दोसरक हककेर पैसा घरमें कहियो नहि आबय।
२०. सभ कर्मकेँ भगवान् केर सेवाक भावसँ – निष्कामभावसँ करबाक चेष्टा करू।
२१. जीवनक लक्ष्य भगवत्प्राप्ति होइछ, भोग कथमपि नहि – एहि निश्चयसँ कखनहु नहि टरू आ सभ काज एहि लक्ष्यकेर साधना हेतु करू।
ॐ तत्सत्!
हरि: हर:!!


text:
नीट ऑल इंडिया कोटाक लेल 13 सँ होयत काउंसलिंग, शिड्यूल जारी
मणिभूषण झा
पटना । देशभरि मे 15% ऑल इंडिया कोटा सीट, डीम्ड युनिवर्सिटी आ ईएसआई हास्पीटल मे एमबीबीएस आ बीडीएस मे दाखिला क लेल 13 जून सँ रजिस्ट्रेशन शुरू होएत । मेडिकल काउंसलिंग कमिटी शिड्यूल जारी कए चुकल अछि । एहि साल दू राउंड क काउंसलिंग होएत । राज्य मे 15 प्रतिशत कोटा सीट क तहत पीएमसी पटना, डीएमसी लहेरियासराय, जेएलएनएमसी भागलपुर, एनएमसी पटना, एसकेएमसी मुजफ्फरपुर, एएनएमएमसी गया, आईजीआईएमएस पटना, जीएमसी बेतिया, वर्धमान मेडिकल कालेज पावापुरी, नालंदा आ पटना डेंटल कालेज मे नामांकन लेल जाएत। नीट क्वालीफाई करनिहार छात्र सब 13 जून सँ 18 जून धरि रजिस्ट्रेशन, पेमेंट आ च्वॉइस फीलिंग कए सकताह । ओहेन छात्र, जे 18 जून धरि रजिस्ट्रेशन कए लेताह मुदा फीस नहिं जमा कए सकताह ओ 19 जून धरि फीस दए सकैत छथि । सीट एलाटमेंट 20 आ 21 जून कए होएत। फाईनल सीट एलाटमेंट 22 जून कए होएत । चयनित छात्र 23 जून सँ 3 जुलाई धरि संस्थान मे रिपोर्ट कए सकताह।
6 जुलाई स दोसर राउंड लेल होएत रजिस्ट्रेशन
दोसर राउंड क प्रक्रिया 6 जुलाई स 8 जुलाई धरि होएत । 9 जुलाई क दुपहरिया 12 बजे धरि काउंसलिंग फीस जमा होएत । 9 जुलाई क रजिस्ट्रेशन आ च्वॉइस फीलिंग खतम भए जाएत । 10 आ 11 जुलाई क सीट एलाटमेंट होएत । रिजल्ट 12 जुलाई क आओत । विद्यार्थी 13 सँ 22 जुलाई धरि रिपोटिंग कए सकताह । 23 जुलाई कए नॉन रिपोर्टिंग आ नान ज्वाइनिंग सीट स्टेट कोटाक भेट जाएत ।
मॉपअप राउंड सेहो होयत
डीम्ड आ सेंट्रल युनिवर्सिटी क बचल सीट सबपर नामांकन लेल मॉप अप राउंड काउंसलिंग कैल जाएत । एहि लेल बचल सीटक जानकारी 10 आ 11 अगस्त कए देल जाएत । 12 सँ 14 अगस्त साँझ 5 बजे धरि रजिस्ट्रेशन कैल जा सकत । 17 अगस्त कए सीट एलाटमेंट रिजल्ट आओत । छात्र सब 18 अगस्त स 26 अगस्त धरि नामांकन करा सकताह ।


text: पटना। मानदेय बढ़ेबा क मांग कए लकए पटना मेडिकल कॉलेज आ अस्पताल (पीएमसीएच) क जूनियर डॉक्टरों क बेमियादी हड़ताल शनिदिन सांझ खन समाप्त भ गेल। बिहार राज्य स्वास्थ्य सेवा संघ (भासा) आ इंडियन मेडिकल एसोसिएशन (आईएमए) क हस्तक्षेप पर डॉक्टर काज पर लौटबाकनिर्णय लेलथि अछि। मुदा पंद्रह दिन मे सरकार मांग नहि मानल त डॉक्टर फेर बेमियादी हड़ताल पर चल जेताह। भासा आ आईएमए सेहो हुनका समर्थन देत। जूनियर डॉक्टर क हड़ताल क कारण पिछला 12 दिन स पटना मेडिकल कालेज आ अस्पताल आओर दरभंगा मेडिकल कालेज अस्पताल (डीएमसीएच) मे चिकित्सा व्यवस्था चरमरा गेल छल। स्थिति तखन गंभीर भ गेल जखन जूनियर डाक्टर राज्य मानवाधिकार आयोग क निर्देश कए सेहो अनसुना करि देलथि। स्थिति बिगड़ैत देखि भासा आ आईएमए पहल केलक। भासा आ आईएमए क संग जूनियर डाक्टर क शनिदिन बैठक मे एकटा प्रस्ताव तैयार भेल जाहि पर सब गोटे हस्ताक्षर केेलक। एहि प्रस्ताव क प्रति राज्य सरकार कए उपलब्ध करा देल गेल अछि। बिहार राज्य स्वास्थ्य सेवा संघ क अध्यक्ष डॉ रामनगीना प्रसाद सिंह, संयोजक डॉ अजय कुमार, संयुक्त सचिव डॉ कुमार अरूण आ कार्यकारिणी सदस्य डॉ राजेश सिंहा, आईएमए क प्रदेश अध्यक्ष डॉ रमेश प्रसाद सिंह, सचिव डॉ अशोक यादव, संयोजक डॉ हरिहर दीक्षित, डॉ डीके चौरसिया सहित कई जूनियर डाक्टर उपस्थित छलाह। डॉक्टर क दूनू पैघ संगठन सरकार स अपील केलक अछि जे जूनियर डॉक्टरों क स्टाइपेंड 25 हजार टका प्रति माह करबाक आ केन्द्र सरकार क भांति रेजिडेंसी स्कीम लागू करबाक मांग 15 दिन क भीतर मानि लेल जाए।


text:
रूपेश त्योंथ
रूपेश त्योंथ (अङ्ग्रेजी: Rupesh Teoth; जन्म २७ मई १९८९) मैथिलीक सुपरिचित कवि, स्तम्भकार ओ सम्पादक छथि। ई मैथिलीमे ‘नवकृष्ण ऐहिक’ पेननेमसँ सेहो लिखैत छथि। हिनक जन्म मिथिलाक मधुबनी जिला अन्तर्गत त्योंथागढ़ गाममे भेल छल। वृत्तिसँ आइटी प्रोफेशनल रूपेश वर्तमानमे कोलकातामे निवास करैत छथि तथा मैथिली क्रियाकलाप आ लेखनमे विगत डेढ़ दशकसँ सक्रिय छथि। रूपेश[१] मैथिलीक लोकप्रिय पोर्टल मिथिमीडिया केर फाउंडर-एडिटर रूपमे बेस चर्चित रहल छथि।
प्रारंभिक जीवन[सम्पादन करी]
रूपेश केर जन्म मिथिलाक मधुबनी जिला अंतर्गत त्योंथागढ़ गाममे २७ मई १९८९कें भेलनि। आरंभिक शिक्षा-दीक्षा गाममे रहि क' भेलनि, बादमे उच्च शिक्षा लेल कोलकाता अएलाह। कम्प्यूटर एप्लीकेशनमे स्नाकोत्तर रूपेश एकटा स्टार्टअपमे सॉफ्टवेयर इंजीनियर रूपें जुड़लाह। समानांतर रूपसँ हिनक झुकाओ लेखन दिस बनल रहल आ ई मिथिला समाद सहित कतेको अखबार, पत्रिका सब लेल लिखैत रहलाह। रूपेश मैथिली रचनाकार आ भाषा कार्यकर्ता रूपमे छात्र जीवनहिसँ एक्टिव रहल छथि। एहि क्रमकें बढ़बैत ई मैथिली पोर्टल मिथिमीडिया शुरू केलनि।
साहित्यिक कार्य[सम्पादन करी]
रूपेश जखन उच्च विद्यालयमे अध्ययनरत छलाह तखनेसँ मैथिली लेखन दिस प्रवृत्त भेल छलाह। जखन उच्च शिक्षा लेल कोलकाता अएलाह त' मातृभाषा प्रति अनुराग आओर पुष्ट भेलनि। साल २००६मे हुनक पहिल कविता 'जागू आब' श्री मिथिला पत्रिकामे प्रकाशित भेल आ ई लोकक नजरिमे अएलाह। एकर बाद हिनक लेखन आ क्रियाकलाप निरन्तर रूपसँ बढ़ल आ जारी अछि। रूपेश कोलकातासँ प्रकाशित मैथिली दैनिक मिथिला समादसँ २००८मे जुड़लाह आ नवकृष्ण ऐहिक नामे दैनिक व्यङ्ग्य स्तम्भ 'खुरचनभाइक कछमच्छी' लिखलनि जे पाठकदीर्घामे खूब लोकप्रिय भेल छल। एहिना २०१०मे ओ मैथिली साप्ताहिक झलक मिथिला केर सम्पादन केलनि। २०१३मे हिनक पहिल पोथी मैथिली कविता सङ्ग्रह एक मिसिया विमोचित भेल छल जाहिमे रूपेशक आरम्भिक कविता सभ सङ्ग्रहित अछि। २०१५मे हिनक लिखल लोकप्रिय व्यङ्ग्य स्तम्भ खुरचनभाइक कछमच्छी[२] पोथी रूपमे सोझां आएल। एकर अतिरिक्त हिनक व्यंग्य स्तम्भ कागत पर कुश्ती सेहो चर्चित प्रशंसित रहल अछि। हिनक लिखल एकटा नाटक कनफुसकी नवआयाम संस्था द्वारा मंचित भेल अछि।
साहित्य ओ पत्रकारिता केर क्षेत्रमे रूपेश त्योंथ गंभीरतासँ काज क' रहल छथि। संस्कृति मंत्रालय, भारत सरकार द्वारा हिनका मैथिली व्यंग्य साहित्य पर शोध हेतु फेलोशिप प्राप्त छनि। रूपेश लेखन-संपादन सहित मैथिलीक कतिपय आयोजनक संयोजक रहल छथि। 'वेब पत्रकारिता ओ मैथिली' विषयक संगोष्ठी (२०१४) जे कि मैथिलीमे वेब पत्रकारिता पर पहिल संगोष्ठी छल, केर आयोजनसँ एकटा नव दिशामे विमर्श आ चिंतनक बाट फोललनि। मैथिलीक धारावाहिक काव्यगोष्ठी अकासतर बैसकी (२०१५) केर संकल्पना ओ पहिल सालक संयोजनसँ रूपेश मैथिलीमे गोष्ठी आयोजनक नबका ट्रेंड सेट करबामे महत्वपूर्ण योगदान देलनि अछि। एहि गोष्ठीक देखा-देखी फुजल अकासतर देश-दुनियामे कतेको मैथिली गोष्ठी शुरू भेल। एहिसँ मैथिली भाषामे लिखनिहार अनेक युवा देखार भेलाह। एहन गोष्ठी मात्र रचना पाठ धरि सीमित नै भ' नव-नव प्रतिभाकें सोझां अनबामे महत्वपूर्ण भूमिका निमाहलक।
मिथिमीडिया[सम्पादन करी]
रूपेश मैथिली दैनिक मिथिला समाद सहित कतिपय पत्र-पत्रिका सं जुड़ल रहल छथि। एतय ध्यान देबएबला बात ई अछि जे मैथिलीक प्रिंट पत्रकारिता सं ल' वेब धरिमे मैथिली पत्रकारिताक जे एकाध गिनल युवा स्तम्भ छथि, ताहिमे ई प्रमुखतासँ सोझां देखबामे अबैत छथि। इन्टरनेटक माध्यमसँ मैथिली भाषाक प्रचार-प्रसार हेतु २०१२ अगस्तमे रूपेश मिथिमीडिया[३] नामक वेबसाइट शुरू केलनि। मिथिमीडिया मैथिली पाठकक मध्य बहुत कम समयमे लोकप्रिय भेल अछि। मिथिमीडिया मैथिली भाषाक डिजिटल समाद स्रोतक रूपमे विकसित कएल गेल अछि जकर मूल लक्ष्य मैथिली भाषा-साहित्य, कला-संस्कृति, समाज-राजनीति, प्रविधि-व्यवसाय आदि विविध विषयक समाचार-विचार प्रसारित करब अछि।
पुरस्कार-सम्मान[सम्पादन करी]
रूपेश त्योंथ मैथिली भाषाक एक सशक्त हस्ताक्षर छथि। साहित्य अकादेमी द्वारा आयोजित कार्यक्रम सहित कतेको राष्ट्रीय-अन्तर्राष्ट्रीय साहित्यिक आयोजनमे मैथिलीक प्रतिनिधित्व केलनि अछि। साहित्य लेखन क्षेत्रमे उल्लेखनीय काज हेतु हिनका भारत सरकार द्वारा साहित्य अकादेमी युवा पुरस्कार[४], अध्येता सम्मान, नवहस्ताक्षर पुरस्कार तथा नवआयम प्रतिभा सम्मान प्राप्त छनि। युवा साहित्यिक मध्य रूपेश अपन निस्सन उपस्थिति रखैत छथि। ई मैथिली भाषाक सजग सिपाही, कार्यकर्ता जकां कटिबद्धता संग काज क' रहल छथि।
क्रियाकलाप[सम्पादन करी]
मैथिली लेखक संघ द्वारा आयोजित मैथिली लिटरेचर फेस्टिवल (पटना २०१६, नव दिल्ली २०१९), साहित्य अकादेमी द्वारा आयोजित युवा लेखक सम्मेलन (गुवाहाटी २०१८), कोकराझार लिटरेचर फेस्टिवल (कोकराझार २०२१), आखर कार्यक्रम (ऑनलाइन २०२१), केएलएफ मैथिली लिटरेचर फेस्टिवल (ऑनलाइन २०२१), साहित्य अकादेमी वेबलाइन सीरीज कार्यक्रममे मीडिया पर परिचर्चा[५](मइ २०२१) तथा युवा साहिती (जुलाइ २०२१) सहित अनेक राष्ट्रीय-अंतर्राष्ट्रीय कार्यक्रम सबमे सहभागिता रहलनि अछि। रूपेश कतिपय तकनीक-भाषासं जुड़ल कम्पनी सबहक प्रोजेक्ट सबमे मैथिली भाषा हेतु योगदान देलनि अछि।
सन्दर्भ सामग्रीसभ[सम्पादन करी]
- ↑ "रूपेश त्योंथ", पहिल दशकक उल्लेखनीय आमद 'रूपेश त्योंथ'।
- ↑ "खुरचनभाइक कछमच्छी", खुरचनभाइक कछमच्छी।
- ↑ "मिथिमीडिया", मिथिमीडिया विषयमे जानकारी।
- ↑ "साहित्य अकादेमी युवा पुरस्कार", रूपेश त्योंथ को साहित्य अकादेमी युवा पुरस्कार 2022।
- ↑ "मीडिया पर परिचर्चा", साहित्य अकादेमी द्वारा मीडिया पर परिचर्चा कार्यक्रम में रूपेश त्योंथ।